Тошкентда одам ўғирлаб, 20 000 доллар талаб қилган тўда ушланди\n14:17 24.02.2017 Ҳавола олиш\nГуруҳдагилар ўғирлаб кетилган шахснинг белига қўлбола мослама тақиб, уни ўлдириш билан қўрқитган ва 20 000 доллар миқдорида пул талаб қилишган\nТОШКЕНТ, 24 фев — Sputnik. Жорий йилнинг 6 февраль куни Тошкент шаҳар Учтепа туманида одам ўғирлаш жинояти содир этилди, деб хабар беради Ўзбекистон ИИВ матбуот хизмати.\nХабарда айтилишича, 4-5 нафар номаълум шахс ниқоб ва қўлқоб кийган ҳолда давлат рақами номаълум бўлган "Нексия-1" русумли автомашинада келиб, "Нексия-2" русумли автомашина ҳайдовчиси, Учтепа туманида яшовчи 43 ёшли фуқарога нисбатан куч ишлатиб, қўлларига пластмассадан ясалган кишан тақиб, бошига ниқоб кийдирган ҳолда автомашинада номаълум томонга олиб кетган.\nСўнг унинг белига қўлбола мослама тақиб, уни ўлдириш билан қўрқитган ва 20 000 доллар миқдорида пул талаб қилишган.\nМазкур ҳолат юзасидан 7 февраль куни Учтепа тумани прокуратураси томонидан жиноят иши қўзғатилди.\nОлиб борилган тезкор-суриштирув ишлари натижасида юқорида қайд этилган жиноятни улар 1991 йилда туғилган жиноий шерикларининг "Нексия" русумли автомашинасида содир этгани фош этилди.


Бош прокурор президент топшириқларини санаб берди\nБош саҳифаCиёсатБош прокурор президент топшириқларини санаб берди\nЎзбекистон Республикаси Бош прокурори Ниғматилла Йўлдошев 15 июль куни президент видеоселекторидан сўнг берган интервьюсида Давлат раҳбари томонидан берилган муҳим топшириқларни санаб ўтди. Улар қуйидагилар:\nБиринчи топшириқ – фуқароларимиз ўзи безовта бўлаётган ҳолатлар юзасидан тиббиёт муассасаларига 103 рақами орқали тез ёрдамга мурожаат қилишларида бирон бир бандлик ҳолатлари бўлмаслиги. Бу борада тегишли давлат органларининг имкониятларини ишга солган ҳолда, мурожаатларни қабул қилиш, ўз вақтида ўрганиш ва бирламчи тиббий ёрдамни ўз вақтида кўрсатиш чоралари кўрилади. Бундан буён ҳар бир фуқаро "103"га мурожаат қилганда, бандлик ҳолатлари, айниқса узоқ вақт банд бўлиш ҳолатларига мутлақо чек қўйилади.\nИккинчи топшириқ – тез тиббий ёрдам хизматини яна кучайтириш. Бу борада тегишли малакали тиббиёт ходимлари, тиббий техника воситалари ва транспорт воситаларини янада кўпайтириш, аҳолига қулай тез ёрдам кўрсатиш вазифаси олдимизга қўйилди. Бундан буён 15 дақиқадан кўп бўлмаган вақтда зудлик билан тез тиббий ёрдам автомашиналари тегишли ходимлар билан етиб бориши тўлиқ таъминланади.\nУчинчи топшириқ – фуқароларимиздан тест намуналарини ўз вақтида олиш ва уларнинг жавобларини имкон қадар зудлик билан чиқариш бўйича бор имкониятларни янада сафарбар қилиб, тест намуналари таҳлилларини узоғи билан эртаси кунига чиқариб бериш ва жавобларни мурожаат қилган фуқароларимизга ўз вақтида етказиш чоралари ҳам кўрилади.\nТўртинчи топшириқ – тиббий дори-дармонларга, тиббиёт воситаларига бўлган эҳтиёжни тўлақонли қондиришга алоҳида эътибор қаратилди. Бу борада кечанинг ўзида прокуратура органлари томонидан Тошкент шаҳридаги мавжуд 1700 дан ортиқ дорихоналар раҳбарлари расман огоҳлантирилди. Коронавирусдан профилактика қилиш учун 5 турдаги ва касалликни даволашга мўлжалланган 9 турдаги мажбурий тартибдаги дори воситаларини камида 1 ой, ёки 2-3 ойлик захирасини тўлиқ таъминлаш ва уларни арзон нархларда аҳолига сотиш тартиби ҳам жорий қилинди.\nКеча Ўзбекистонда қарийб 1,1 минг бемор коронавирусдан соғайди


ЎзА - Маданият саройида кун кечираётган она...\nМаданият саройида кун кечираётган она...\nЖиззах вилоятининг Арнасой тумани “Чўлқувар” қишлоқ фуқаролар йиғинидаги яроқсиз ҳолга келиб қолган маданият саройида Латофат Равшанова икки нафар вояга етмаган фарзанди билан умр кечирмоқда.\nЛ.Равшанова 2015 йилда яхши ниятлар билан Тошкент вилояти Чиноз туманида яшовчи Баҳодир Абдуғаниевга турмушга чиқади. Улардан икки фарзанд дунёга келади. Аммо эр-хотин ўртасидаги келишмовчилик сабаб оила тинчлиги бузилиб, ажрашишгача келса ҳамки, ҳеч ким эътибор қилмади. Натижада икки норасида гўдакнинг пешонасига отасиз улғайиш битилди. Она фарзандлари билан ўзи ўсиб-улғайган қадрдон қишлоғига қайтди. Лекин ҳеч кимнинг уйига сиғмади.\n— Президентимиз Олий Мажлисга Мурожаатномасида “Менинг энг катта ниятим шуки, Ватанимиз ичра ҳар бир инсон ўзининг “кичик ватани” га — уй-жойига эга бўлса, биздан халқимиз ҳам, Яратган ҳам рози бўлади”, деган сўзларини тинглар эканман, қалбимда яшашга умид уйғонди, — дейди Латофат Равшанова. — Бормаган, мурожаат қилмаган идорам қолмади. Қаерга бормай, “масалангизни ўрганиб чиқамиз“, дейишдан нарига ўтмайди. Вилоят ҳокимининг сайёр қабулида ҳам мурожаат қилганман, натижа йўқ. Ҳеч бўлмаганда яшаш шароитимни ҳам ўрганиб кетишмади. Туман ҳокимиятига бораверганим сабаб “шантаж“, деган ном ҳам қўйиб олишди. Нима қилай, фарзандларим учун ҳамма нарсага тайёрман. Ҳатто Арнасой туман халқ таълими бўлими васийлик ва ҳомийлик кенгаши томонидан келишиб, “агар турли жойларга мурожаат қилишни тўхтатмасанг, ўғлингни меҳрибонлик уйига топширамиз”, деб таҳдид қилишди.\nТуман ҳокимлиги томонидан уй солиш учун шу қишлоқнинг ўзидан тўрт сотих ер, том қисмини ёпиш учун шифер беришибди. Аммо қолган қурилиш маҳсулотларни олишга, уй деворини кўтаришга 205 минг алимент, 170 минг она таъминоти учун оладиган пули етмайди. Ишлай деса иш йўқ. Иш бўлса ҳам икки яшар қизини ёлғиз уйга ташлаб кетолмайди. Боғчага берай деса, ёши тўлмагани сабаб олишмайди.\nВазиятни янада ойдинлаштириш мақсадида қишлоқ фуқаролар йиғини идорасига борганимизда ҳеч кимни учрата олмадик. Яхшиямки, халқ депутатлари Арнасой туман кенгаши депутати Эркин Зойировни учратдик. Депутат билан маданият саройининг (олдин шундай номланган) бир хонасида жойлашиб олган Л. Равшанованинг “хонадони”да бўлдик. Оиланинг яшаш шароити ҳақиқатан жуда ночор. Таъмирга муҳтож маданият саройининг бир хонасини ўзига макон қилиб олган. Том қисмидан чакки ўтиб туради. Яшаш учун ҳеч қандай шароит йўқ. Эшик ва ромларни ниқоблаб, совуқдан сақланиб туришибди.\n—Қишлоқ фуқаролар йиғини 2018 йилда “Обод қишлоқ“ дастурига тушди, — дейди халқ депутатлари Арнасой туман кенгаши депутати Эркин Зойиров. — Аммо ҳали қилиниши керак бўлган ишлар кўп. Маданият саройи таъмирланмади. Қолаверса хотин-қизлар бандлигини таъминлаш мақсадида тикувчилик фабрикаси очиш режалаштирилган эди. У ҳам охирига етказилмай қолди. Натижада қишлоғимиздаги ишсиз хотин-қизлар бандлигини таъминлаш борасида муаммолар учраб турибди.\nПрезидентимиз ташаббуси билан оддий одамларнинг ҳаётий талаб ва эҳтиёжларини қондиришга, айниқса, хотин-қизларни қўллаб-қувватлаш, уларнинг бандлигини таъминлашга алоҳида эътибор берилаётган бир пайтда айрим жойларда мана шундай кўмакка муҳтож аёллар турли идоралар ўртасида сарсон бўлаётгани тушунарсиз. Бундай сансалорлик уларда ҳаётга қизиқишини сўндириб, давлатга, адолатга ишончига путур етказмайдими? Ҳеч бўлмаганда норасида гўдакларнинг келажаги ҳақида қайғуриш инсонийлик бурчимиз эмасми?\nУмид қиламизки, мутасаддилар бу оиланинг эҳтиёжини чуқур ўрганади ва зарур ёрдам кўрсатади.


Жапаров Россия ва Қирғизистонни абадий иттифоқдошлар деб атади - 31.05.2021, Sputnik Ўзбекистон\nҚирғизистон президенти Қирғизистон ва Россия ҳамиша абадий иттифоқдош ва иқтисодий ҳамкор бўлиши таъкидлади. 31.05.2021, Sputnik Ўзбекистон\nТОШКЕНТ, 31 май — Sputnik. Қирғизистон ва Россия ҳамиша абадий иттифоқдош ва иқтисодий ҳамкор бўлади. Бу ҳақда Қирғизистон президенти Садир Жапаров “Россия-1” телеканалига берган интервьюсида маълум қилди.“Россия учун, Владимир Владимирович Путин учун Қирғизистон тақдири бефарқ эмас. Биз – абадий иттифоқдош ва савдо-иқтисодий ҳамкорлармиз, шу боис биринчи навбатда биз Қирғизистоннинг кейинги ривожланишини муҳокама қилдик. Умуман олганда учрашувимиз якунларидан жуда мамнун бўлдим”, - деди Жапаров.Қирғизистон раҳбари 24-25 май кунлари Россияга ташриф буюрди. Сочидаги учрашув чоғида икки мамлакат президентлари икки томонлама муносабатларни муҳокама қилишди ва долзарб мавзулар юзасидан фикр алмашишди. Шунингдек, улар коронавирусга қарши курашиш масалалари ва қирғиз-тожик чегарасидаги вазиятни муҳокама қилишди.\nроссия, садир жапаров, қирғизистон\n© POOL / Фотобанкка ўтишПрезидент РФ В. Путин провел переговоры с президентом Киргизии С. Жапаровым\nҚирғизистон президенти Қирғизистон ва Россия ҳамиша абадий иттифоқдош ва иқтисодий ҳамкор бўлиши таъкидлади.\nТОШКЕНТ, 31 май — Sputnik. Қирғизистон ва Россия ҳамиша абадий иттифоқдош ва иқтисодий ҳамкор бўлади. Бу ҳақда Қирғизистон президенти Садир Жапаров “Россия-1” телеканалига берган интервьюсида маълум қилди.\n“Россия учун, Владимир Владимирович Путин учун Қирғизистон тақдири бефарқ эмас. Биз – абадий иттифоқдош ва савдо-иқтисодий ҳамкорлармиз, шу боис биринчи навбатда биз Қирғизистоннинг кейинги ривожланишини муҳокама қилдик. Умуман олганда учрашувимиз якунларидан жуда мамнун бўлдим”, - деди Жапаров.\nҚирғизистон раҳбари 24-25 май кунлари Россияга ташриф буюрди. Сочидаги учрашув чоғида икки мамлакат президентлари икки томонлама муносабатларни муҳокама қилишди ва долзарб мавзулар юзасидан фикр алмашишди. Шунингдек, улар коронавирусга қарши курашиш масалалари ва қирғиз-тожик чегарасидаги вазиятни муҳокама қилишди.


Бабаян эпопеяси. «Мабодизм» синдроми\n14:43 / 25.03.2017\nЎзбекистон терма жамоаси ЖЧ саралаш босқичи доирасида Суриядан мағлубиятга учрагач, терма жамоа, бош мураббий ва ўйин борасида турли мақолалар чоп этилди. Tribuna.Uz интернет-нашрида ҳам шундай мақолалардан бири эълон қилинди. Қуйида ушбу мақолани тўлиғича эътиборингизга ҳавола қиламиз.\n«Пахтакор»да менежер бўлиб ишлаб юрган Самвел Бабаяннинг Ўзбекистон миллий терма жамоаси бош мураббийлигидек масъулиятли лавозимга киришган кунлари спорт журналистларини йиғиб айтган гапини яхши эслайман: «Биз — бир жамоамиз, — деган эди у журналистларни ҳам назарда тутиб. — Ҳаммамиз бир мақсад йўлида ҳаракат қилишимиз лозим». Яъни бу билан Бабаян афанди айтган эдики, битта жамоа вакиллари бир-бирини танқид қилмайди, фақат суяйди. Шундай экан, «қолганини ўзларинг тушунволувурларинг...». Албатта, менежер айнан шундай дегани йўқ, шунчаки бунга шаъма қилган эди. Қалам аҳли худди мухлислардек зукко бўлади, терма жамоа тепасидаги одам аслида нима демоқчи эканини дарҳол пайқаганди...\nШундай қилиб, футболимиз тарихида Бабаян эпопеяси бошланди.\nБиласиз, эпопея дегани мардонавор, жасурона ишлар билан боғлиқ воқеа-ҳодисаларни англатади. Футболчиларимиз Бабаян чизиб берган тактик схемалар ёрдамида бирин-кетин Филиппин, Яман сингари кучли жамоаларни мағлуб эта бошлади. Раҳматли Ҳожибой қизиқ ибораси билан айтганда, мазкур ютуқлардан сармаст айрим ишқибозлар: «Ўзбекистон бу йил жаҳон чемпионатига чиқиб кетади-ёв» дейишгача борди. Ўйин сифати қандай, рақибларимиз қайси савияда, уларни ортда қолдириш билан қаергача боришимиз мумкин, деган саволлар устида бош қотириб ўтиришнинг мавриди эмасди. Чунки бу саволларни қўйишнинг ўзи густохликка ўхшаб туюларди. Ахир, сўз олиб-сўз берилган: «Биз — бир жамоа бўлсак, қандай бўларкин...».\nШу кунлар миёнасида собиқ менежер, айни пайтда БОШ МУРАББИЙнинг яна бир «кўнгилгахушёқар» интервьюси эълон қилинди. У зот айтдики, «Қўл остимдаги жамоа — Ўзбек футболи тарихидаги энг кучлиси. Биз ҳали Осиёда тилга тушадиган ўйин услубини жорий этамиз...».\nИшондик. Ахир, гап бевоситами-билвоситами, ҳар ҳолда Ватан ҳақида, унинг шаъни тўғрисида борарди. Бундай пайтда озгина некбинлик ҳам керак, бадгумонлик, бадхаёллик ортиқча, дедик. Каттами-кичкинами, ғалабалардан қувондик. Уйимизда Яманни зўрға ютганда ҳам ўзимизни овунтирдик: «Мураббийларимиз Осиёда машҳур бўладиган ўйин услубини қидиришаяпти. Ҳа, энди изланиш жараёнида шундай «тажриба»лар ҳам бўлиб туради-да!». Кўнгилни кенг қилдик. «Учрашув» фильмидаги қаҳрамонлардан бирининг гапи эсингиздами? «Ҳали шошмай тур, бу жуда-а шинаванда йигит!..». (Ҳусан Шарипов талқинидаги қаҳрамон назарда тутилган). Биз ҳам бош мураббийимиз ҳақида шундай хаёлларга бордик: «Эй, биродарлар, шошмай туринг, бу жуда-а устомон йигит, бизни Россияга олиб боради ҳали!». Бугун тобора маълум бўлаяптики, Россия тугул ўзимизнинг «аэропортга ҳам чиқолмайдиганга» ўхшаб турибмиз.\nЎша гап-сўзлардан бери ҳам бир-икки йил муддат ўтиб қўйди. Аммо, назаримизда, терма жамоамиз мураббийлари ҳануз «қитъада машҳур бўладиган» ўйин услуби борасида «чуқур изланиш» олиб бораётгандек. Гўё чакалакзор ичра нина қидиришмоқда.\nЙўқ, азизлар, ёзганларимизга нина тугул, анчайин тиканнинг ҳам асло алоқаси йўқ. Ўлибмизми, берган ваъдаларга хилоф йўл тутиб, биз — ҳаммамиз бир жамоамиз, бир-биримизни ҳеч қачон танқид қилмаймиз!\nАна, кечаги ўйинни олайлик. Футболчиларимизда ҳам, мураббийларимизда ҳам умуман айб йўқ. Ҳамма айб об-ҳавода! Ҳей, бунақа ҳавода Неймар ҳам майдонда лўкиллаб, нима қиларини билмай қоларди. Футболчиларимиз-ку, майдонда 90 дақиқа ўз оёқлари билан юра олдилар, қаҳрамонлик бўлса, шунча бўлади-да!\nБош мураббийимизнинг ўйиндан кейинги фикрларини ўқидингизми? «Майдоннинг ҳолати унчалик яхши эмасди» деди у. Менимча, аслида мағлубиятимизга асосий сабаблардан бири — шу! (Об-ҳаводан кейин, албатта). Миллий чемпионатимизда бир-биридан зўр, бир-биридан ям-яшил, теп-текис майдонларда тўп тепиб ўрганган юлдузларимиз Малайзияда роса қийналишди-да, ахир!\nНима? Жамоамизда бирор тактиканинг сояси ҳам кўринмади, бирорта мураббийсиз ёки йиғинсиз ҳам исталган жамоа кечагидек ўйнай оларди, дейсизми? Бу гапингиз мутлақо асоссиз! Кеча йигитларимиз ҳали жаҳон футболида ҳеч ким: на Кройфф, на дель Боске, на Гвардиоланинг тушига кирган тактика асосида ўйнади. Бу — кўча тили билан айтганда, ТАВАККАЛИЗМ ёхуд сал бадиийроқ қилиб, модернистик услубда ифодалайдиган бўлсак,\nМАБОДИЗМ тактикаси эди. Яъни МАБОДО рақиб дарвозаси ланг очилиб қолса, МАБОДО ҳимоячилар хато-пато қилиб ўз дарвозасини ишғол этиб қўйса ёки МАБОДО ҳакам адашиб пенальтими, яқинроқ масофадан жарима зарбасими белгиласа-ю ва МАБОДО Серверми, Одилми, кимнингдир зарбаси «ўхшаб» қолиб, гол уриб қолинса, деган тактика эди.\nТоғдай сўрасанг, қирдай беради деган гап 146 фоиз тўғри. Ана шу «мабодо»лардан бири, қарангки, амалда юз берди. Футболчиларимиз МАБОДО гол-пол уриб қоламизми, деган умидда жон куйдираётган сўнгги паллаларда ҳакам пенальти белгилади. Фақат сурияликлар эмас, бизнинг дарвозамиз томон. Аслида бу пайтда бизникилар ҳужум қилаётгандек эди, бироқ ўйинда 90 дақиқа кузатилганидек, олдинги чизиқдаги вакилларимиз «қовун тушириб» қўйишди ва қарши ҳужум қанақа бўлишини рақиб жамоа кўрсатиб берди. Майдонга тушганига тўрт дақиқа ҳам бўлмаган Фирас ал-Ҳатиб тезлик билан жарима майдонимизга кириб бораётган лаҳзаларда ҳам футболчиларимизнинг кўпчилиги Фирас МАБОДО ўзича қоқилиб-поқилиб кетмасмикан, бизнинг ҳужумчиларга ўхшаб тўпни йўқотиб қўйса, зўр бўларди-да, дея кузатиб турганда, Егор Кримец, шерикларим МАБОДО адашмадимикан, дея жон-жаҳди билан ҳимояланишга чоғланди. Бироқ... Эҳ, Умар Ҳарбин Лобановни пенальтидан қандай алдади-я! Буни кўриб, очиғини айтсам, мен ўзимни, ўзимизни алдангандек ҳис этдим. Ҳатто Жанубий Кореяга бой берилган ўйиндан сўнг ҳам 1-ўрин деганларидан недир умидим бор эди. Кечаги мағлубиятдан сўнг 2-ўрин ҳам осмондаги ой бўлиб қолади, шекилли, бу кетишда, биздан бор-йўғи 1 ва 4 очкога ортда қолаётган Сурия ва Хитойга ҳам «марҳамат қилиб» йўл бўшатиб бермасайдик, дея хавотирга тушдим. Ахир, бизни олдинда Жанубий Корея ва Эронга қарши ўта жиддий учрашувлар кутмоқда. 28 март куни Тошкентда меҳмон бўладиган Қатар билан ҳам орамиздаги фарқ жуда катта эмас...\nИштиёқ, ғалабага бўлган чанқоқлик, ғолиблик руҳияти — булар ҳақидаги гапларнинг бари мураббийларга таниш. Ҳар ҳолда, улар бир неча йилдан бери футболимиз ичида юрган одамлар. Биздан кўра кўп нарсаларга ақли етади. Биз мухлислар эса қўлимиздан келгани — умид. Ахир, 20 йилдан бери умид қиламиз. Яна ярим йил умид қилсак, бир жойимиз камайиб қолмас? Фақат бир илинжимиз, Яратгандан сўрайдиган зоримиз бор: «БАБАЯН ЭПОПЕЯСИ» ўша пайтга бориб «БАБАЯН УТОПИЯСИ» деган ном олмаса гўрга эди...\nЖЧ-2018 саралаши Ўзбекистон терма жамоаси\nЎзбекистонга қарши ўйиндан олдин Марокаш Европада зафар қучди\nЎзбекистон терма жамоаси Сенегал билан дуранг ўйнади\nБир йўла тўртта мураббий Ўзбекистон миллий терма жамоасини бошқаради\nТемур Кападзе нега Сервер Жепаров ва Азиз Ҳайдаровни терма жамоага чақирмагани сабабини айтди\nТемур Кападзе Ўзбекистон терма жамоасининг кенгайтирилган таркибини эълон қилди\nМактабдаги энг катта увол - бўлажак иқтидорларни йўқотиш\nНега Канада бош вазири уйсиз?\nҚирғизистон президенти шанбаликда иштирок этди\nУмидли хабар: Суннатбек бўлажак операция учун Ҳиндистонга учиб кетди


Йўлларнинг ҳаққи – oliymahad.uz\nМукаммал ва гўзал хулқларни ўзида жамлаган мусаффо Ислом динимиз ўзгаларга озор беришдан, дилозорликдан қаттиқ қайтаради. Пайғамбаримиз соллаллоҳу алайҳи васаллам бир муборак ҳадисда шундай дейдилар: “Мусулмон – тили ва қўлидан мусулмонлар омонда бўлган кишидир” (Муттафақун алайҳ).\nУшбу ҳадисда Расулуллоҳ соллаллоҳу алайҳи васаллам мусулмон одамга қисқа ва лўнда таъриф бермоқдалар. Яъни, ким Исломни дин деб рози бўлса ва ўзини мусулмонман деб даъво қилса, мана шу даъвосининг ҳужжати ва исботи сифатида битта хунук сифатдан сақланади. Бу сифат эса – ўзгаларга озор беришликдир. Озор бериш эса икки хил кўринишда бўлади:\n1) Тил орқали. Яъни, кишиларга қўпол ва дағал гапириш, уларни камситиш, мазах қилиш, хақорат қилиш, алдаш ва ғийбат қилиш, шаъни ва обрўсига нолойиқ сўзларни гапириш ёки шундай ишларга далолат қилиш сабабли озор бериш.\n2) Қўл орқали. Яъни, гарчи инсонларга қўпол муомалада бўлмаса-да, лекин қилаётган қайсидир амали билан уларга машаққат туғдириш орқали озор беришдир.\nРасулуллоҳ соллаллоҳу алайҳи васаллам видолашув ҳажида ушбу: “Эй инсонлар! Албатта, молларингиз, жонларингиз, шаънингиз ва обрўларингиз бир-бирингиз учун ҳаромдир”, деган муборак васиятлари ила юқоридаги ҳадисни тасдиғини кучайтириб, мусулмонга озор етказадиган барча моддий ва маънавий зарарларни мутлақ ҳаром қилдилар.\nЮқоридагилардан маълум бўладики, инсон ўзгаларга озор берадиган сўз ёки амаллардан барчасидан эҳтиёт бўлиши лозим. Чунки, озор сабабли банда билан банда ўртасидаги ҳақ суистеъмол бўлади. Айниқса, бу ҳолат кўпчиликнинг мулки ҳисобланган, ҳамма инсонларнинг фойдаланиши мумкин бўлган жамоат йўллари билан боғлиқ бўлган озорларда кўп учрайди.\nРасулуллоҳ соллаллоҳу алайҳи васаллам йўлнинг ҳаққи тўғрисида ниҳоятда эҳтиёткор эдилар. У зот бу эҳтиёткорликни ўз саҳобалари ва келажак умматларига ҳам қаттиқ тайинлар эдилар.\nАбу Саъид Худрий розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: “Йўлларда ўтиришдан сақланинглар!” дедилар. Шунда: “Эй Аллоҳнинг Расули, ўтирмасликка иложимиз йўқ, чунки у ерда гаплашиб ўтирамиз”, дейишди. Расулуллоҳ соллаллоҳу алайҳи васаллам: “Агар ўтиришдан бошқага кўнмасангиз, у ҳолда йўлнинг ҳаққини беринглар”, дедилар. Улар: “Йўлнинг ҳаққи нима?” дейишди. У зот: “Кўзни тийиш, озор етказишдан тийилиш, саломга алик олиш, яхшиликка буюриш ва ёмонликдан қайтариш”, дедилар (Муттафақун алайҳ).\nШунга кўра, киши аввало беҳуда ва бесабаб жамоат жойларида, хусусан йўл бўйларида ўтиришдан сақланмоғи керак. Агар зарурат юзасидан шундай вазиятга тушиб қолса, Расулуллоҳ соллаллоҳу алайҳи васалламнинг кўрсатмаларига мувофиқ кишиларга озор берадиган барча амаллардан сақланиши шарт қилинди.\nДемак, инсонларга озор бериш қанчалик оғир гуноҳ бўлса, энди бу озорни четлатиш эса аксинча, жуда ҳам савоби ва ажри улуғ амаллар сарасидандир.\nАбу Ҳурайра розияллоҳу анҳудан ривоят қилинган бир ҳадисда Расулуллоҳ соллаллоҳу алайҳи васаллам: “Мусулмонларга йўл ўртасида озор бераётган дарахтни кесиб ташлаган бир кишининг жаннатда ҳузур-ҳаловат ила яшаётганини кўрдим”, дедилар (Имом Муслим ривояти).\nБошқа бир ривоятда: “Бир киши йўлдан ўтаётиб, ўртадаги дарахт шохини (кўриб), “Аллоҳга қасамки, мен буни мусулмонларга азият бермаслиги учун четлатираман”, деганида, у жаннатга киритилди”, дейилган.\nИкковларининг бошқа бир ривоятларида: “Бир киши кета туриб, йўлда тиканли шохни кўриб, уни четга олиб қўйди. Аллоҳ ундан мамнун бўлиб, гуноҳини кечирди”, дейилган.\nБугун Расулуллоҳ соллаллоҳу алайҳи васалламнинг ушбу ҳадисларига амал қилмаслик натижасида кўча-кўйда, хусусан, қатнов йўлларимизда бир қанча дилхираликлар содир бўляпти. Бунинг натижасида эса, қанчадан-қанча инсонларнинг ҳаққи поймол бўлмоқда. Яна қанча одамлар эса озор кўрмоқда.\nИлмсизлик ва эътиборсизлик сабабли ўз чегарасидан ташқари ҳисобланган йўл бўйларига дарахтлар экиб, панжаралар қилиб, ёки тўхташ мумкин бўлмаган жойларга транспорт қўйиш орқали кишиларнинг ҳаракатини қийинлашишига сабаб бўлаётган, қурилиш баҳонасида кўча тарафга бир неча ойлаб қурилиш материалларини тахлаб қўйганча бемалол юрган кишилар шубҳасиз кишиларга озор бермоқдалар. Бу озорлар эса албатта, кишининг гуноҳкор бўлишига кифоя қиладиган сабаблардандир.\nАллоҳ таоло барчамизни ўзгалар ҳаққига хиёнат қилишдан ва инсонларга озор бериб қўйишдан сақласин.\nсиртқи бўлим 1-курс талабаси,\n“Мевазор” масжиди имом-хатиби\nОлдингиЎЗБЕКИСТОНДА ДИНИЙ БАҒРИКЕНГЛИК: ЯНГИ ДАВР ОДИМЛАРИ ВА ХАЛҚАРО ЭЪТИРОФКейингиРасулуллоҳ соллаллоҳу алайҳи васаллам табассум қилган ҳолатлар


Қамоқдан чиққан мухолифатчи энди даволанади\n13 май 2021, Тошкент вақти: 10:56\nАндижондаги қонли воқеалардан кейин беш ярим йилга қамалган “Эрк” партияси марказий кенгаши аъзоси Бобомурод Мавлонов қарийб икки ярим йилдан сўнг озодликка чиқарилди.\n“Бир киши кузатувида уйга олиб келиндим. Ҳозирча дам оляпман. Даволанишим керак”,- дейди Б.Мавлонов.\nБ.Мавлонов 2005 йил қонли воқеаларидан бир неча кун ўтиб мухолифатнинг бошқа фаоллари қатори ҳибсга олинган эди. У хизмат лавозимини суиистеъмол қилиш ва порахўрликда айбланганди. Унинг ўзи бу айблов асоссиз экани, ҳеч қачон буни бўйнига олмаганини айтади.\n“Икки йил олдин икки ходимдан пора олган, деб ёздириб олишганди”,- дейди Б.Мавлонов.\nНавоийдаги хонадонига қайтган 62 ёшли Б.Мавлонов тутқунликдаги кўрган-кечирганлари ҳақида ҳам гапириб, қамоқхона шароитлари аянчли экани, аммо қамоқхонада унга нисбатан қийноқ қўлланилмаганини билдирди.\n“Камералар зах, суд бўлганида мени зах камерага ташлашди, совуқ, тўрт тараф бетон, поли бетон, иситиш йўқ. Лекин мени уришгани йўқ, ҳеч қанақа босим бўлмади”,- дейди “Эрк” фаоли.\nАйтиш жоизки, Б.Мавлонов озод қилиниши арафасида қамоқхона ички тартибини бузганликда айбланган, шунинг учун ҳам унга бу озодлик мутлақо кутилмаган воқеа бўлган.\nКузатувчилар “Эрк” фаолининг озод этилишини Ғарбнинг Ўзбекистон ҳукуматига бўлган босим сиёсати самараси сифатида кўрмоқда. Аввалроқ Андижонда ўзининг кўрганларини дунё жамоатчилигига ёйган ҳуқуқ ҳимоячи Саиджаҳон Зайнобиддинов ҳамда жиззахлик таниқли ҳуқуқ ҳимоячи Бахтиёр Ҳамроевнинг ўғли Ихтиёр кутилмаганда озодликка чиқарилган эди.\n“Ҳьюман райтс уотч” ташкилоти Ўзбекистонда қисқа вақт ичида беш ҳуқуқ ҳимоячининг озод этилиши Тошкент ҳукуматига нисбатан давомий халқаро босимлар самараси белгиси эканини айтганди.\n“Бу озод этишлар Ўзбекистонда инсон ҳуқуқлари соҳасида муайян ўсишга эришиш учун у ердаги ҳукуматга қилинган давомий халқаро босимлар самарали бўлганини кўрсатади”,- деганди ҲРУ вакиласи Вероника Санта-Голдстон.\nАммо узоқ йиллардан бери қамоқхонада қолаётган сиёсий мухолиф ташкилотлар вакиллари, хусусан, ёзувчи Мамадали Маҳмудов ёки мухолифат етакчиси Муҳаммад Солиҳнинг икки укаси, ёши кекса Аҳмаджон Одилов, “Серқуёш Ўзбекистон” коалицияси раҳбари Санжар Умаров, Фарғонадаги “Ўтюраклар” клуби раҳбари Мўтабар Тожибоева ҳамон қамоқхонада қолмоқда.\nҲРУ ўз баёнотида Ўзбекистон қамоқхоналарда ҳанузгача қолаётган бошқа ҳуқуқ ҳимоячилари ва мухолифат фаолларининг ҳам озод этилишига эришиш учун Ғарб ҳукуматлари ва Европа Иттифоқини Ўзбекистон ҳукуматига босим ўтказишда давом этишга чақирган эди.


Маҳаллий ишлаб чиқарувчилар ўз маҳсулотини UzAgro бренди остида сотиш имконига эга бўлади / Ўзбекистон янгиликлари, энг сўнгги хабарлар\nИҚТИСОДИЁТ 0 Шархлар 2122 кўрилди\nМаҳаллий ишлаб чиқарувчилар ўз маҳсулотини UzAgro бренди остида сотиш имконига эга бўлади\n“Ўзбекозиқовқатхолдинг” холдинг компанияси UzAgro бренди остида анъанавий ўзбек товарлари, хусусан, янги ва қайта ишланган қишлоқ хўжалиги ҳамда озиқ-овқат саноати маҳсулотларининг халқаро бозорда кучли, барқарор яхши ўринни эгаллаши ҳақида маълум қилмоқда.\nUzAgro дунёнинг исталган нуқтасида шериклар учун таклиф этилаётган товарлар ва хизматларнинг юқори сифати кафолатчисидир.\n“Ўзбек маҳсулотини ягона бренд остида самарали ва яхши ўйланган ҳолда илгари суриш орқали биз қисқа муддатда юқори натижани қўлга киритамиз. Ҳар бир давлатдаги харидорлар UzAgro номини кўриб, улар экологик тоза, юқори сифатли, рақобатчиларни кўплаб биологик хусусият ва таъм жиҳатидан ортда қолдирувчи маҳсулотни харид қилишларини тушунишади, – дейди “Ўзбекозиқовқатхолдинг” ХК бошқарув раиси Тоҳиржон Жалилов. – UzAgro ўзбек экспортчилари учун бирлаштирувчи куч бўлади. Биргаликда биз биринчи бўламиз”.\n“UzAgro бизнинг экспортчиларга кўплаб вазифаларни ҳал қилишда кўмак беради. Бўлажак ҳосилни экиш чоғида биз ҳажмлар ва қишлоқ хўжалиги маҳсулотининг ўзига хос жиҳатлари бўйича маслаҳат берамиз, бунда жаҳон бозоридаги талаб инобатга олинади. Сақлаш ва юк ташуви билан боғлиқ харажатларни қисқартириш билан ёрдам берамиз. Ҳуқуқий кўмак кўрсатамиз. Ишончли шерикларни топамиз”, – дея давом этади Жалилов.\nБрендни ривожининг стратегик жиҳатдан режалаштириш ҳозирги кунда ўзбек экспортчиларига бироз зиён кўрсатаётган харажатларни – турли маҳсулотларни ҳаддан ташқари кўп ёки етарли бўлмаган ҳажмда ишлаб чиқариш, етарли бўлмаган даражада нархлаш, юқори хатарга эга бозорларда эҳтимолий шерикларни танлашдаги хатолар, қиммат логистика ва кредитларни қоплаш бўйича юқори сарф-харажатларни максимал қисқартириш имконини беради.\nСобиқ GM Uzbekistan раҳбари "Ўзбекозиқовқатхолдинг" компаниясига раис бўлди\nЛола дизайнер Зулфия Султон билан ҳамкорликда CHERRY либослар уйини очмоқда


Футболчилар иштирокидаги йўл-транспорт ҳодисалари - 14 Июля 2020 - www.SheJoT.CoM\nГлавная » 2020 » Июль » 14 » Футболчилар иштирокидаги йўл-транспорт ҳодисалари\nМазкур рейтингни Руминиянинг «Конкордия» клуби аъзоси Артём Милевскийсиз тасаввур қилиш қийин, чунки спортчи тез-тез ЙТҲга учраб туради. Масалан, Артём Туркияда алкоголли ичимликлар таъсири остида машина бошқариб, катта тезликда тўсиққа бориб урилган. Натижада қиммат «Феррари»ни қайта тиклашнинг иложи бўлмаган. «Ўзим айбдорман, ҳаммасини тушунаман… Аммо менга раҳмларинг келмасин. Руни ҳам «Феррари»сини пачоқлаган ёки Криштиану», деган ЙТҲдан сўнг ҳужумчи. Қизиқ жиҳати шундаки, ушбу кўнгилсиз воқеадан бир йил аввал Артёмнинг ҳашаматли «Мазерати» автомобили ўз уйида ёниб кетган эди.\nМилевский таъкидлаганидек, футбол бўйича Португалия терма жамоаси сардори Роналду ҳам йўл-транспорт ҳодисасига учраган, фақат бир марта эмас, бир неча бор. Криш машинани тез ҳайдашни ва қимматбаҳо автоуловларни яхши кўради. Роналду Англияда нархи 200 минг фунт стерлинг турадиган «Феррари»нинг дабдаласини чиқарган. Футболчининг сўзларига кўра, у машғулотларга кечикаётгани боис автомобилни тез ҳайдаган ва бошқарувни йўқотиб қўйган.\n2012 йили «қизил иблислар» сафида ўйнайдиган яна бир футболчи ўз транспорт воситасини бошқара олмай қолган. Албатта, 19 ёшида баҳоси 60 минг фунт бўлган «Range Rover» харид қилиш ҳаммага ҳам насиб этавермайди. Балки, шу сабабдан қувонганиданми, ишқилиб, Танниклифф автомобиль харид қилганидан сўнг орадан бир соат ўтмасдан фургонга бориб урилди ва уловни бир неча метрга судраб кетди. Ҳозир Райан анча эҳтиёт бўлиб машина ҳайдайдиган бўлиб қолган.\n«Шальке-04» ярим ҳимоячиси таътилни Майамида ўтказишга аҳд қилди. Шаҳар бўйлаб сайрга чиқиш мақсадида эса Майер нархи 600 минг евро бўлган «Ламборгини»ни танлади. Аммо кучли ёмғир остида ҳаракатланиб кетаётган футболчи аввалига тўсиққа, кейин эса бошқа бир автомобилга бориб урилди. Гарчи харажатларнинг асосий қисмини суғурта компанияси қоплаган бўлса-да, машинани таъмирлаш Максга қанчага тушганини айтмай қўя қолайлик.\n2009 йили даниялик футболчи «Арсенал» шарафини ҳимоя қилар эди. Навбатдаги машғулотга кетаётган Бендтнер лондонликлар клуби базасига етай деб қолганда йўл четидаги дарахтга бориб урилди. Ҳужумчининг «Астон Мартин»и эса бир уюм темирга айланиб қолди.\nФранция терма жамоаси аъзоси ҳам ЙТҲга учраш қандай бўлишини яхши билади. Карим аввал Мадридда автофалокатга учраган эди, аммо бундан тегишлича хулоса чиқармаган футболчи бир ой ўтиб ўз туғилган кунида кўча пойгаси уюштиришни хоҳлаб қолди. Шу тариқа Бензема иккинчи марта, бу сафар «Ламборгини»нинг мажақланиб кетишига сабабси бўлди. Қиммат кўнгилхушлик, шундай эмасми?\nРафиқаси билан бирга ҳашаматли «Феррари»да кетаётган Видаль ЙТҲга учради. Футболчининг қизил рангли автомобили иккита транспорт воситасига бориб урилиб, йўл четига чиқиб кетди. Маълум бўлишича, Артуро ўша куни алкоголь истеъмол қилган экан. Бу қилмиши эвазига спортчи бир муддат қамоқда ҳам ўтирган.\nЯна бир «Ламборгини»ни яхши кўрувчи футболчи. «Вест Хэм» ўйинчиси аввал бошқа автомобиль билан тўқнашиб, кейин бориб хусусий уйнинг тош тўсиғига урилган. Қизиғи шундаки, уйнинг эгаси «Вест Хэм»га ишқибозлик қилар экан. Аммо бу уйга етказилган зарарни қоплаб бермаса ҳам бўлади, дегани эмас-да. ЙТҲ чоғида Саконинг ўзига зиён етмаган, бироқ «Ламборгини» ҳақида бундай деб бўлмайди.\n2010 йили Марионинг юлдузлик онлари энди бошланаётган эди. Манчестерга кўчиб ўтган Балотелли нархи 120 минг фунт стерлинг бўлмиш «Ауди»да автофалокатга учради. Айтишларича, бунга ноқулай чап томон ҳаракати сабаб эмиш. Афсуски, ҳужумчи нафақат инглизларнинг автомобиль бошқариш қоидаларига ўрганиб кетди, балки юқори спорт талабларига ҳам жавоб бермади.\nКатегория: FUTBOL YANGILIKLARI / Новости футбола | Просмотров: 35 | Добавил: iphone | Теги: #habarlar, #news, #xabarlar, #ahborot, #uznews, #Yangilik, #Yangiliklar, #новости, #newsuz | Рейтинг: 0.0/0


Мактабларда баҳорги таътил 20 мартдан бошланади - Review.uz\n2021 йил 20 март куни юқори синфларга белгиланган дарс соатлари 4-чоракда тиғизлашган ҳолда ўтказилади.\nМактабларда баҳорги таътил 20 мартдан бошланади. Бу ҳақда вазирлик ахборот хизмати маълум қилди.\nЎзбекистон Республикаси Президентининг “2021 йилда расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида” 2020 йил 3 декабрдаги Фармонига мувофиқ, 20 март — шанба куни барча ходимлар учун иш ҳафтасининг туридан қатъий назар дам олиш куни ҳисобланади.\nШу муносабат билан, 2021 йил 20 март куни 2020-2021 ўқув йилининг баҳорги таътилининг биринчи куни ҳисобланади. Баҳорги таътил 20 мартдан-28 мартгача давом этади. 2021 йил 29 мартдан ўқув йилининг 4-чораги бошланади.


ИнтерФУТБОЛ :: Килиан Мбаппе: «Ҳаётим худди эртакдагидек...»\nКилиан Мбаппе: «Ҳаётим худди эртакдагидек...»\nҚарангки, ҳаётда анча эринчоқ ва дангаса эканлигини очиқ тан оладиган франциялик ёш ҳужумчи Килиан Мбаппе бир йил ичида феноменал тараққиётга эришиб, чин юлдуз даражасига кўтарилди.\nАммо у ўзини ҳамон қалбан беғубор болакайдек тутади. «ПСЖ» сафидаги «футбол марвариди» France Football мухбирлари билан суҳбат чоғи ҳам буни билинтириб қўйди...\n«Ўзимни рок-юлдуздек ҳис эта бошладим, аммо...»\n- Килиан, мана, 100 кундан ошдики, «ПСЖ» сафидасан. Хўш, қайси воқеани алоҳида ажратиб кўрсатасан?\n- Тақдимот маросимини. Гўёки, қандайдир дарёдан сузиб ўтиб, нотаниш ўлкага тушиб қолгандек эдим. Минглаб мухлислар қаршисида ўзимни рок-юлдуздек ҳис қилдим. Матбуот анжуманига бутун олам кўчиб келгандек туюлди.\n- Балки бироз қўрққандирсан...\n- Йўқ. Фақат кучли ҳаяжон босди. Босим анча баланд эди ва бу ерда ўта кучли ўйин намойиш этишим шартлигини дарҳол тушундим. Мана, шундан буён тинимсиз шуғулланяпман.\n- Аввалги сокин ҳаёт соғинчи борми - ошна-оғайнилар, қариндошлар...?\n- Ҳа, соғинч ҳисси йўқ эмас. Дарҳақиқат, ҳозир аввалгидек хоҳлаган ишга қўл уролмайман.\n- Энди дўстлар билан сайрга чиқиш, қаҳвахонада бемалол чақчақлашиш имконияти йўқ. Начора, танлаган йўлим шуни тақозо этмоқда.\n- Умуман, ҳозир сенга айнан нима кўпроқ етишмаяпти?\n- Оддийлик, икир-чикирлар... Эрта кунда профессионаллар қаторидан жой олдимми, тенгдошларимга хос шўхликлардан воз кечишимга тўғри келади. Чунки бўш вақтнинг ўзи йўқ.\n- Барвақт улғайганингдан хафа эмасмисан?\n- Гарчи машғулотларда завқ-шавқ билан ишлаётган бўлсамда, катта футбол оламига эрта кирганимдан бироз афсусдаман. Кечагина 16 ёшли ғўр йигитча эдим. Илк шартнома остига имзо чекдиму, болалик дунёсидан айрилдим. Энди катталардек ўйлаш ва ишлашга мажбурман. Табиийки, бундай кескин ўзгаришга мослашиш қийин. Қайтараман, чинакам профессионаллик йўлида болаликни четга суришим шарт. Акс ҳолда, ҳеч нарсага эришолмайман.\n- Янги муҳитга мослашишда нечоғли қийналяпсан?\n- Осон эмас, албатта. Дейлик, ёшимга мос келмайдиган бир қатор талабларни бажаришим лозим. Масалан, шифокор кўригидан ўтиш ёки интервью бериш... Аслида дўстлар даврасида бўлиш, шаҳар бўйлаб ташвишсиз сайр қилишни исташим аниқ. Аммо футболни қаттиқ севганим учун барчасидан воз кечдим. Ҳаёт йўлини тўғри танлаш муҳим. 12 ёшга тўлгач, ота-онам олдидан кетгандим. Тўғри, баъзан иккиланганман: «Бу саргардонликларга нуқта қўйсаммикан...?» Муҳими, чидадим ва мустақил ҳаётни ўзлаштирдим. Яна бир томони, ҳозир ҳам қалбан болакайман...\n«Профессионал даражага ўтгач, бирор марта йиғлаганим йўқ»\n- Дам олиш кунларидан кейин ота-онанг ҳузуридан интернатга қайтишинг оғир бўлгани ҳақида ўқиганмиз.\n- Ҳа, айниқса, дастлабки йилнинг ноябрь - февраль ойлари жуда қийналгандим. Қандайдир байрам муносабати билан уйга йўл олганимда, академиядан қўнғироқ қилиб, яна бир кун қолишимга рухсат беришларини кутардим. Чунки интернатда хоналар совуқ эди, шу сабаб, якшанба оқшоми уйдан чиқиб кетишда йиғлагим келарди. Муҳими, шундай шароитда табиатим шаклланди.\n- Таҳсил даврида қанчалик қийналган бўлсанг, муваффақиятга шунчалик осон эришдинг, тўғрими?\n- Биламан, кўпчилик шундай ўйлайди. Тўсатдан майдонга тушдиму, чемпионатда ҳам, ЧЛда ҳам голлар ура бошладим. Аслида бошқача. Футболда нимагадир эришиш йўлида қанчадан-қанча тўсиқларни енгиб ўтиш талаб этилади. Нафақат майдон, балки унинг ташқарисида ҳам муаммоларни вақтида бир ёқли қилиш керак. Айниқса, ғалабадан бошқасини тан олмайдиган Парижда ўйнаш осон эмас. Тўғри, Монакода ҳеч қачон катта қийинчиликка дуч келмаганман.\n- Машҳурлик яхши, лекин салбий жиҳатлари ҳам бор - ҳаётда кўплаб тузоқларга йўлиқтиради.\n- Тўғри, бир қарашда, хоҳлаган ишингни қилишинг мумкиндай, аммо амалда бошқача. Нуфузингни сақлашинг, сен ҳақингда нималар ёзишаётганини назорат остига олишинг лозим. Ҳа, пул етарли, аммо хотиржам ҳордиқ чиқаришнинг иложи йўқ. Нима дердим, кўнгилхушликларни ёзги таътилга олиб қўйганман.\n- Айтишларича, авваллари арзимас сабаб туфайли аразлашиб, кўз ёши тўккан экансан....\n- Тўғри, кўпинча асабларимни жиловлай олмасдим. Жиззаки табиатим туфайли муаммоларни мустақил ҳал қилолмасам, беихтиёр кўзларимга ёш келарди. Ҳозир бу масалада анча ўзгарганман.\n- Қизиқ, охирги марта қачон йиғладинг?\n- Йиғи-сиғини бутунлай унутганман. Ҳарқалай, профессионалга айлангач, бирор марта кўз ёши тўкмадим. Қолаверса, ҳозир муваффақиятлар қуршовидаман.\n«Ҳаётим худди эртакдагидек...»\n- Трансферинг 180 млн. еврога баҳолангач, ақлингни йўқотишинг ҳеч гап эмас.\n- Очиғини айтайми? «ПСЖ»да ўзимни «Монако»дагидан ҳам эркинроқ ҳис этяпман. Яъни пойтахтда худди князлик клубидаги каби завқ билан тўп суряпман. «ПСЖ» айнан мен ёқтирадиган ҳужумкор ўйин услубига мойил. Бордию, лаззатланиш ҳисси йўқолса, футбол мен учун оддий меҳнатга айланади. Шунда чин исъдедодим, ҳунарларимни намойиш этолмай қоламан. Умуман, оддий ҳаётда анча дангасаман. Футболчилик йўлидаги қийинчиликлар, чекловлар ҳақида эшитишга тобим йўқ. Менимча, эрта тонгда ишга отланадиган оддий кишилар бизга нисбатан кўпроқ қийналишади. Шахсан мен бу дангасалик билан улардек ишлай олмасдим.\n- 1-2 кун футболдан айро юриш фойдалими ёки...?\n- Бунинг иложи йўқ. Чунки футболни хотирадан ўчириб ташлаш имконсиз. Мисол учун, ота-онам билан Диснейлендга боришим мумкин. Лекин кечқурун ТВда футбол намойиш этилади. Бу ўйин - ҳаётим мазмуни!\n- Уйқудан қандай хаёллар билан уйғонасан?\n- Кўзимни очишим билан миямга битта фикр келади: «Бугун яна футбол ўйнайман - қандай ажойиб!» Бунда ёзишга ҳам, ҳисоб-китобга ҳам ҳожат йўқ. Ҳаётим худди эртакдагидек.\n- Майдонда доимо табассум билан тўп сурасан. Ваҳоланки, футболчиларга ғазаб, тажовузкорлик кўпроқ мосдай.\n- Ўйлашимча, кўплаб футболчилар ўйинлардаги кучли босим туфайли кулишни унутиб қўйишади. Ҳа, баъзи касбдошларим табиатан жиддий қиёфага эгалар. Масалан, Каванининг юзига фақат гол урганидан кейин озгина табассум югуради. Мен эса барчасига бошқача ёндашаман: 19 ёшли йигитман, чемпион бўлдим, мана, «ПСЖ» таркибида тўп суриб, голлар уряпман. Демак, кулишга ҳақлиман!\n- Октябрь ойида «Олтин тўп»га даъвогар 30 нафар футболчи рўйхати эълон қилинди. Бунгача номзодлар сафидан жой олишингга ишонмаслигингни айтгандинг. Бу камтарликмиди ёки ортиқча гап-сўзлардан ҳимояланиш?\n- Йўқ, чиндан ҳам, рўйхатдан жой олишга кўзим етмаганди. Машҳур касбдошларимга таъзим бажо келтираман. Балки уларга ҳурматим бундан-да баландроқдир... Ҳа, 2017 йил мен учун ўта муваффақиятли ўтди, аммо бунчалик юксак баҳо (рўйхатда 7-ўрин)га лойиқ кўрилишимни сира кутмагандим, барибир. Ахир атиги 2 йилча олдин ҳам ТВ орқали таниқли футболчилар ўйинларига ҳавас билан боқардим. Энди эса улар қаторидаман. Ҳа, футболда янги поғонага кўтарилгандекман.\n- Бу ҳиссиёт қай тариқа юзага келди?\n- Ҳозир муҳим беллашувлар арафасида ҳамманинг эътиборидаман. Ўзимни қандай ҳис этяпман, ўйинга тайёрманми? Мураббий, унинг ёрдамчилари, жамоадошларимни шу каби саволлар қизиқтиради. Демак, етакчилардан бирига айланиб улгурдим. Ҳаттоки, машғулотлар сифати хусусида ҳам мен билан маслаҳатлашмоқдалар. Захирада ўтирган пайт буларни орзу қилишим ҳам кулгули эди. Ўша вақт «Зўрлигингни исботла» қабилидаги танбеҳдан бошқасини эшитмасдим.\n- Футболда алоҳида мақомга эришганингни қачон пайқадинг?\n- Март ойида «Монако» сафида майдонга тушганимдан кейин. «Манчестер Сити» дарвозасини 2 марта ишғол этгач, кейинги учрашувларда яна 4-5та голга муаллифлик қилдим. Шундан сўнг менга муносабат кескин ўзгарди. Хусусан, матбуотда «Ахборот бомбаси» сифатида эътироф этилдим.\n«рекордчи бўлиш яхши»\n- «Олтин тўп»га даъвогарлар сафидан жой олгач, нуфузли совринни ким энг қисқа вақтда қўлга киритгани билан қизиқдингми?\n- Ҳа, бу - бразилиялик Роналдо.\n- У бу ишни катта футболдаги 2 йил ичида уддалаганди.\n- Қизиқ, Роналдо совринни қўлга киритган пайт неча ёшда эди?\n- 21да. Сен эса энди 19 ёшни қарши олдинг. Рекордни янгилаш - ажойиб мотивация, шундайми?\n- Албатта. Демак, юксак мақсадни кўзлаб, янада жиддий ишлашим керак.\n- Футболчи бўлмаганингда, нима билан шуғулланардинг?\n- Мураббийлик қилардим! Фаолиятимни якунлагач, шу соҳага ўтаман. Севимли ўйиндан бирданига айрилишни сира истамайман. Яна бир режа: мураббийликни «Монако» ёки «ПСЖ»да бошлаш ниятим йўқ эмас.\nТуғилган санаси ва манзили: 1998 йил 20 декабрь, Бонди шаҳри (Франция)\n«Бонди», «Клерфонтен» ва «Монако» клублари тарбияланувчиси\nПрофессионал фаолияти: «Монако» - 2015-2017; «ПСЖ» - 2017-...\nЮтуқлари: Франция чемпиони (2016|2017); U-19 тоифасида Европа чемпиони (2016)\nФранция миллий жамоасидаги статистикаси: 10та ўйин, 1та гол


Мавлудхонликда ўрнидан туриш амали ширкми?\nBy Муҳаммад Ҳабибуллоҳ on 11/29/2017 10 АҚИДА 11 БИДЪАТ ИБОДАТЛАР 12 БИДЪАТ МАРОСИМЛАР 17 БИДЪАТ ВА ХУРОФОТЛАР\nУстоз, бизга яқин масжидда ҳар йили мавлуд маросими бўлади. Шу маросимнинг муайян вақтида имом ҳаммани ўрнидан тургизади. Шу амални ширк деб эшитдик. Шу тўғрими, илтимос, изоҳлаб беринг?\nМувлудхонлик динда асли йўқ бидъат амалдир. Бу ҳақда тўлиқ маълумот олиш учун “Мавлудхонлик йиғилишлари: уларнинг ҳақиқати, келиб чиқиш тарихи, ҳукми” номли мақолага мурожаат қилинг.\nБу маросимда ўриндан туриш аслида шиа ва жоҳил сўфийлар томонидан пайдо қилинган. Улар ўша вақтда мавлуд эгаси, яъни Расулуллоҳ соллаллоҳу алайҳи ва салламнинг руҳлари келади, деб эътиқод қилишади. Агар шу эътиқодда ўрнидан турса ҳам, бу ширк амали ҳисобланмайди. Лекин бузуқ эътиқод ҳисобланади. Зеро, бу вақтда Расулуллоҳ соллаллоҳу алайҳи ва салламнинг руҳи келади деб эътиқод қилишга бирон асос йўқ. Бироқ биздаги аксар имомлар Расулуллоҳга ҳурмат юзасидан ўрнимиздан турамиз, дейишади. Агар шу ниятда бўлса, унда ҳам ширк бўлмайди. Бироқ мавлудхонлик бидъатини қилгани учун гуноҳкор бўлади, валлоҳу аълам.\nЖавобда мавлуд эгаси деганимизнинг сабаби шиалар ҳамда жоҳил сўфийларда Расулуллоҳ соллаллоҳу алайҳи ва салламдан бошқалар учун ҳам мавлудхонлик қилишади ва уларнинг ҳам руҳи келади деган тушунчага асосан ўринларидан туришади. Ҳатто баъзи мавлудхонликларда мавлуди нишонланаётган авлиё учун махсус жой ҳам тайёрлаб қўйишади.\nФатво рақами: 171112001\nAvvalgi maqolaСавол-жавоб: “Ухлашга ётганда авратлар ёпилган бўлиши шартми?” (Шайх Содиқ Самарқандий)\nKeyingi maqola Савол-жавоб: “Келин куёвникига мебеллар билан келишига шариатда қандай қаралади?” (Шайх Содиқ Самарқандий)


Президент қарори лойиҳаси: озиқ-овқат хавфсизлигини тўлиқ таъминлашга қатор муаммолар тўсиқ бўлмоқда\n11:56 / 10.10.2019\nЎзбекистон Республикаси президентининг “Озиқ-овқат хавфсизлигини таъминлашнинг қўшимча чора-тадбирлари тўғрисида”ги қарори лойиҳаси эълон қилинди.\nҚайд этилишича, органик қишлоқ хўжалигини ташкил этиш ва унинг ривожланиши ҳамда экологик тоза ва хавфсиз озиқ-овқат маҳсулотлари ишлаб чиқаришдаги ҳолат республикада озиқ-овқат хавфсизлигини тўлиқ таъминлашга қуйидаги муаммолар тўсқинлик қилмоқда:\nбиринчидан, қишлоқ хўжалиги маҳсулотларини етиштириш, сақлаш ва қайта ишлаш жараёнларида кимёвий пестицидлар қўлланилишини кескин камайтириш, ички ва ташқи бозор учун рақобатбардош сифатли органик маҳсулотлар ишлаб чиқариш талаб даражада ташкил этилмаган;\nиккинчидан, органик қишлоқ хўжалиги, озиқ-овқат маҳсулотларини етиштириш ва ишлаб чиқариш ҳамда назорат қилиш субъектлари ўртасидаги муносабатларини тартибга солувчи қонун ҳужжати қабул қилинмаган, стандартлар ва меъёрий ҳужжатлар такомиллаштирилмаган;\nучинчидан, қишлоқ хўжалиги субъектларида инновацион техника ва технологиялар асосида органик маҳсулот етиштириш талаблари бўйича етарли маълумот, тажриба ва кўникма мавжуд эмас;\nтўртинчидан, ресурстежамкор техника ва технологияларни жорий этишни тарғиб этадиган, унинг самарадорлигини ифодаловчи тажриба майдончалари мавжуд эмас.\nШунингдек, соҳада лойиҳаларни молиялаштириш, хўжаликлар моддий-техник базасини мустаҳкамлаш, ахборот алмашинуви ва кадрлар тайёрлаш ва қайта тайёрлаш ишларида сезиларли оқсоқликлар мавжуд.\nЎзбекистон Республикаси Қишлоқ хўжалиги вазирлиги, Молия вазирлиги, Иқтисодиёт ва саноат вазирлиги, Соғлиқни сақлаш вазирлиги, Инновацион ривожланиш вазирлиги, Фанлар академияси ва “Ўзбекозиқовқатхолдинг” ХКнинг Қишлоқ хўжалиги вазирлиги тузилмасида давлат-хусусий шериклик асосида Органик қишлоқ хўжалиги ва озиқ-овқат маҳсулотларини ишлаб чиқаришга ихтисослаштирилган агрокластер ташкил этиш тўғрисидаги таклифига розилик берилиши мумкин.\nОрганик агрокластернинг асосий вазифалари этиб қуйидагилар белгиланади:\nқишлоқ хўжалиги маҳсулотларини органик усулда етиштиришни ташкил этиш;\nорганик сифатга эга бўлган озиқ-овқат маҳсулотларини ишлаб чиқаришни йўлга қўйиш;\nорганик маҳсулотларни ишлаб чиқишда илм-фан ютуқлари ва замонавий технологиялардан кенг фойдаланиш;\nорганик маҳсулотлар ишлаб чиқариш (етиштириш, сақлаш, қайта ишлаш)да ер майдонлари сув ресурсларида оқилона фойдаланишда автоматлаштирилган ва интеллектуал технологияларни кенг қўллаш;\nорганик маҳсулотлар учун самарали технологияларни қўллаш бўйича меъёрий ва услубий қўлланмалар ишлаб чиқиш ва оммалаштириш;\nорганик маҳсулотлар ишлаб чиқаришни ташкил этиш ва илғор техника ва технологиялардан самарали фойдаланиш йўналишида кадрлар тайёрлаш, қайта тайёрлаш ва малакасини ошириш;\nқишлоқ хўжалигининг ресурстежамкор хорижий техника ва технологияларни келтириш, дала тажрибалари ва лаборатория синовлари ўтказиш ҳамда унинг ижобий натижаларини кенг жорий этишга тавсия этиш;\nанъанавий, ноанъанавий экин турларини ва уларни қайта ишланган маҳсулотларини ўрганиш, уларни етиштиришни ва қайта ишлашни йўлга қўйиш.\nОрганик маҳсулотлар етиштириш ва маҳсулот ишлаб чиқариш масалаларини мувофиқлаштириш Ўзбекистон Республикаси Қишлоқ хўжалиги вазирлиги зиммасига юклатилади.\nОлий ва ўрта махсус таълим вазирлиги Қишлоқ хўжалиги вазирлиги билан биргаликда 2020-2021 ўқув йилидан бошлаб Тошкент давлат аграр университетида “Органик қишлоқ хўжалиги ва органик маҳсулот етиштириш” бўйича бакалавриат таълим йўналишлари ва магистратура мутахассисликларини ташкил этади.\nОрганик агрокластер молиявий-хўжалик фаолиятининг молиявий манбалари бўлиб:\nорганик қишлоқ хўжалиги маҳсулотлари етиштириш, сақлаш, қайта ишлаш ва сотишдан тушадиган маблағлар;\nдеҳқончилик хўжаликлари ва ташкилотларга консалтинг хизмат, шу жумладан қисқа ўқув курслари ташкил этишдан тушадиган маблағлар;\nорганик агрокластер қошида ташкил этиладиган доимий фаолият кўрсатувчи кўргазма ва ярмаркаларда иштирокчилар тўловлари ҳамда қонунчиликда таъқиқланмаган бошқа манбалар ҳисобланади.\n11:22 / 24.02.2020\nГазли баллончаларда ишлатиш учун рухсат этиладиган кўздан ёш оқизувчи моддалар рўйхати очиқланди\n14:19 / 22.02.2020\n«Нархоз» қошида боғча ва мактаблар фаолияти йўлга қўйилади\n08:57 / 17.02.2020\n2020 йилда янги қувватларни ташкил этиш, инфратузилма ва хизматлар соҳасини ривожлантириш дастури тасдиқланади


13/04/2020 19:02 472\n#Мен_китоб_мутолааси_билан_бандман #chellenj давом этади. Навбатдаги қатнашчи Ўзбекистондаги Ислом цивилизацияси маркази директори, филолог Шоазим Миноваров.\n– Халқимиз эътиқоди асоси – табаррук ислом динининг нозил бўлиши Аллоҳнинг “Иқра” – “Ўқи” буйруғи билан бошлангани ҳаммага маълум. Қуръони карим ва муборак ҳадисларда илм ва маърифатга, яъни билиш ва танишга, устозлар ва талаба шогирдлар мавзусига алоҳида ўрин ажратилган. Китоб ўқимаган, илмга интилмаган, руҳиятини бойитишга лоқайд қараган миллат ўзлигини, эркини, маданиятини бой бериши муқаррар!\nИслом цивилизациясининг буюк вакилларидан бири, Ғарбда Аверроес номи билан машҳур олим Ибн Рушд (1126-1198) умри давомида фақат икки кеча китоб ўқимаган экан: бири уйланган ва иккинчиси отаси вафот этган кечада. Тобеинлардан Урва ибн Зубайр (розияллоҳу анҳу) ҳаётида бир марта китоб ўқишни, яъни Қуръонни ўқишни тарк қилган. Ўшанда қорасон бошланган оёғини кесиб ташланганда ҳушдан кетиб, китоб ўқий олмай қолган. Жадидчилик ҳаракатининг буюк намояндаларидан бўлган Мунавварқори Абдурашидхонов бундай деганди: “Бу жаҳолат хоҳишидурки, миллат фойдаси учун жонин қурбон қилмоққа лойиқ арслон каби йигитларимиз бутун миллатни ёдларидин чиқориб, истеъдод ва ғайратларини чойхоналарға сарф этмакдадурлар”. Ойбек эса: “Китоб ва мутолаа сизни қудратли ижод булоғига бошлайди. Китоб ва мутолаа сизни кўпдан-кўп янги босқичларга кўтаради” дейди.\nМутолаанинг инсон учун манфаати чексиз. Хусусан, у шундай катта қудратга эгаки, инсоннинг руҳиятини тозалайди, уни тарбиялайди, адолатга томон чорлайди. Фарзандлар тарбияси ва уларни камолотга етказишда ҳам китобнинг аҳамияти бениҳоя.\nКитоб ўқишнинг инсон камолотидаги муҳим ўрнига Президентимиз Шавкат Мирзиёев томонидан алоҳида эътибор бериб келинмоқда. Хусусан, 2017 йилнинг 12 январь куни Президентимизнинг “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида” фармойиши имзоланган эди.\nФармойишда республикада нашр ишлари, ёзувчилар ва ноширларга зарур шароитлар яратиб бериш каби муҳим чора-тадбирлар қаторида аҳолининг китобхонлик маданиятини юксалтириш, жаҳон адабиётининг энг сара асарларини ўзбек тилига ва ўзбек адабиётининг энг яхши асарларини хорижий тилларга таржима қилишга аҳамият бериш ҳам таъкидланганди. Ўтган вақт ичида ушбу йўналишда жуда катта ишлар амалга оширилди. Халқи китобхон мамлакатга айлана бошладик.\nЖамиятимиз аъзолари, айниқса ёшларнинг маънавий дунёсини бойитишда Ўзбекистоннинг йирик шаҳарларида жойлашган нашриётлар томонидан катта ҳажмда китоблар нашр этилди ва тарқатила бошланди. Ҳар томонлама баркамол инсонни шакллантиришда нафақат миллий адабиётимиз, балки жаҳон адабиётининг жавоҳирлари ҳам муҳим аҳамиятга эга. Сўнгги йилларда Чарлз Диккенснинг “Катта умидлар”, Ф.Мориакнинг “Илонлар комида” романларини инглиз ва француз тилларидан таржима қилдим. Уларнинг нашр этилишида иштирок этдим.\nМактабда ва талабалик йилларимда ўқиган китобларим орасида ана шу икки буюк асар мени яхши маънода ларзага солганди. Миллий адабиётимизда эса А.Навоийнинг “Ҳайратул-аброр”, О.Ёқубовнинг “Тошкентликлар”, А.Қодирий романлари, Ғ.Ғулом, П.Қодиров, А.Қаҳҳор, А.Мухтор, С.Аҳмад асарлари ўзимнинг ҳам инсон, ҳам филолог бўлиб шаклланишимга катта таъсир кўрсатди. А.Қаҳҳор билан С.Аҳмаднинг ҳикоялари бемалол Мопассан ёки Чехов новеллалари билан беллаша олади, деб ўйлайман. Ёзувчи Шуҳратнинг “Шинелли йиллар” романи нафақат урушга нисбатан, балки умуман ҳаётга нисбатан кўзимни очди, деган фикрдаман.\nФарзанд маънавий дунёсини бойитишда унга ёрдам берадиган асосий восита китоб эканини ҳар биримиз эътироф этамиз. Китоб билан дўстлашган қалблар ихтиролар кашф этади, ноёб қобилиятга эгалиги билан ажралиб туради. Шунинг учун доимо ўқиб-ўрганишдан чарчамаслик, ундан узоқлашмаслик лозим. Китоб ва билим инсониятга бахт ва омад келтиради, чунки китоб – инсоннинг маънавий қиёфасини очиб беришга, билим савиясини бойитишга хизмат қилувчи муҳим восита ҳисобланади. Китобнинг қадри ҳамиша юксак бўлиб қолаверади. Бинобарин, давлатимиз раҳбари томонидан айнан маърифат йўлига қаратилаётган эътибор ортида халқимизнинг маънавий камолоти, миллатимиз равнақию ёшларимиз тақдирига куюнчаклик яққол сезилиб турибди. Китоб ёш авлоднинг онгу шуурига, халқига ҳурмат, садоқат, эҳтиром, ўзликни англаш, ватанга муҳаббат, унинг тақдири учун дахлдорлик, фидойилик туйғуларини мустаҳкам қарор топтиришнинг асосий омилларидан биридир.\nБутун инсоният оғир синовдан ўтаётган шу кунларда уйда бўлиб турган вақтимизни самарали ўтказишнинг воситаси ҳам китоб бўлиши мумкинлигини эътироф этишимиз керак.\n“Вақт – энг қимматли, лекин биз энг кам қадрлайдиган бойлик” деган эди файласуфлардан бири. Вақтнинг қадрига етайлик. Уйида жуда бўлмаганда мўъжаз кутубхонаси бўлмаган ўзбек оиласи йўқ, десак хато бўлмайди. Болаларимизга, фарзандларимизга китоб ўқиб берайлик. Шунда, вақти келиб, улар ҳам биз қилган ишларни зуриёдларига нисбатан қўллайди, деб умид қилсак бўлади.


Ўзбекистонда интернет хизматидан фойдаланувчилар сони 27,2 миллиондан ошди — Review.uz\nШундан мобил интернет фойдаланувчилари сони 25,3 миллион кишини ташкил этмоқда. Бугунги кунга келиб 95 фоиз аҳоли масканлари мобил интернет билан қамраб олинган, 54 фоиз уй хўжаликларига юқори тезликдаги интернетга уланиш имкони яратилган.\nРақамли иқтисодиёт ривожланиши учун энг муҳим омиллардан бири телекоммуникация инфратузилмасининг барпо этишдир. Шу кунга қадар Ўзбекистонда интернет фойдаланувчилари сони 27 миллиондан ошди, шундан 25 миллиондан кўпроғи мобил интернет фойдаланувчилари ҳисобланишади.\nАхборот технологиялари ва коммуникацияларини ривожлантириш вазирлиги ахборот хизмати раҳбари Шерзод Аҳматовнинг маълум қилишича, 2021 йилда Телекоммуникация тармоғини ривожлантириш мақсадида 50 минг километр оптик-толали алоқа линиялари қурилиб, уларнинг умумий узунлиги 118 минг километрга етказилган. Бунинг натижасида аҳоли масканларининг 67 фоизига мазкур тармоқ кириб борган.\nТаъкидланишича, оптик тармоқни кенгайтириш бўйича амалга оширилаётган ишлар келгуси йилларда ҳам мана шундай жадал суръатларда давом эттирилиши белгиланган.\n“Аҳолига юқори тезликдаги интернет хизматларини кўрсатиш қурилмаларининг умумий сиғими 3,6 млн.га етказилди.\nБугунги кунда халқаро интернет тармоғига уланишнинг умумий ўтказувчанлик имкониятини 1 800 Гигабит/секундни ташкил этиб, 2022 йил якунига қадар ушбу кўрсаткични 3 200 Гигабит/секундгача кенгайтирилиши режалаштирилган”, дейди Ш.Аҳматов.\n2021 йилда маълумотлар узатиш тармоғининг ўтказувчанлик қобилияти вилоят ва туман марказлари даражасида 1,5 баробарга ошган. Оператор ва провайдерларга Интернет хизматлари учун тариф ўтган йилнинг шу даврига нисбатан 42,9 фоизга арзонлаштирилиб, 1 Мбит/с учун 30,0 минг сўмни ташкил этмоқда.\n“Мобил алоқа хизматларини ривожлантириш мақсадида мобил интернет тезлиги 1,5 баробар оширилди ва 2021 йилда 14 150 та қўшимча таянч станциялари ўрнатилиб, уларнинг умумий сони 45 890 тага етказилди.\nШуни алоҳида қайд этишимиз керакки, бугунги кунда интернет хизматидан фойдаланувчилар сони 27,2 миллиондан ошган, шундан мобил интернет фойдаланувчилари сони 25,3 миллион кишини ташкил этмоқда”, дея сўзини давом эттирди АТКР вазирлиги ахборот хизмати раҳбари.\nШуни айтиб ўтиш керакки, республикада рақамли инфратузилмани жадал ривожлантириш, шаҳар ва қишлоқ ҳудудлари ўртасидаги “рақамли тафовут”ни бартараф этиш ҳамда тақдим этилаётган хизматлар сифатини ошириш учун зарур шарт-шароитлар яратиш мақсадида, вазифалар белгилаб олинган.\n- маъмурий бинолар ва кўп квартирали уйларни камида 1 Гигабит/секунд ўтказувчанлик қобилияти билан;\n- таълим ташкилотлари, соғлиқни сақлаш муассасалари ва бошқа давлат ташкилотларини камида 100 Мегабит/с ўтказувчанлик қобилияти билан таъминлаш.


Обама Ливиядаги можароларга аралашгани энг катта хатоси бўлганини таъкидлади\n12:09 / 02.06.2016\nАҚШ президенти Барак Обама ўз ваколатининг охирги йилида яна бир марта ўз президентлиги даврида қилган энг катта хатосига тўхталиб ўтди. У ташқи сиёсат бобида Ливиядаги сиёсий низоларга аралашганини ўзининг энг катта хатоси бўлгани сифатида айтиб ўтди. У бу ҳақда Элкхарт шаҳрида (Индиана штати) қилган чиқишида шу мавзуга тўхталиб, айни дамда унинг айби туфайли Ливияда "хаос ҳукмрон" эканини тан олган.\n"Мен олдин ҳам Ливиядаги операциянинг яхши режалаштирилмаганини ўзимнинг асосий хатоим деб ҳисоблашимни айтгандим", дейди у PBS телекомпанияси томонидан ташкиллаштирилган конференцияда америкаликларнинг саволларига жавоб қайтара туриб. У НАТО мамлакатлари Муаммар Каддафи тузумига қарши кураш бошлаган исёнчиларни қўллаб-қувватлаганини эслаб, бу вазиятда у Ғарб қўшинларининг Ливияга бостириб кирганидан сўнг содир бўлган ҳодисаларни режалаштира олиш имконига эга бўлмаганини, янги ҳукумат тузилишини ҳамда мамлакатда хавфсизликни таъминлай олмаганини таъкидлади.\nУ "ортга қайтишнинг имкони бўлса, бутунлай бошқача сиёсат юритган бўлишини" айтган.\nУ катта сиёсат саҳнасида хатолар юз беришини баъзида ишончли маълумотлар етишмаслиги билан изоҳлаган.\nЛивияда 2011 йилнинг февралида Муаммар Каддафи тузуми ағдарилиши ва унинг ўзи ўлдирилиши ортидан фуқаролар уруши келиб чиққан. Натижада мамлакат икки лагерга ажралган.\nТриполи ва унинг атрофида жаҳон ҳамжамияти томонидан олинмаган Халиф ал-Гвейл бошчилигидаги радикал кучлар тузган ҳукумат назорат ўрнатган бўлса, мамлакат шарқида, Тобрук шаҳри ва унинг атрофида Абдулла Абдураҳмон ат-Таний бошчилигида Ливиянинг "шарқий ҳукумати" мавжуд.\nШу йилнинг март ойида БМТ ҳомийлигида Ливияда Миллий бирлик ҳукумати тузилди. Шу ойнинг ўзида Триполидаги ҳарбий-денгиз базасида Вазирлар Маҳкамасининг бир неча аъзолари бўлишди. Лекин улар мамлакатдаги кўпчиликнинг қўллаб-қувватловига эриша олмади.


Ишлатиб бўлинган симобли лампаларни қайта топширганларга мукофот эълон қилинди\nЎзбекистон Республикаси Вазирлар Маҳкамасининг 2011 йил 21 сентябрда «Симобли лампаларнинг ишлатилиб бўлган ресурсларини тўплаш ва уларни утилизация қилишни ташкил этиш тўғрисидаги Низомни...\niPhone 7 нинг тахминий нархлари эълон қилинди\nХитойнинг Twitter’га ўхшаш Weibo сервиси фойдаланувчилари iPhone 7, iPhone 7 Plus ва iPhone 7 Pro смартфонларининг тахминий нархларини аниқлади. Бу ҳақда, Daryo.Uz ёзмоқда. Қурилма...\nРоссия тижорат банки раҳбари хакерлар ўғирлаган 35 млн рублни беписандлик билан эълон қилди\nЖорий йил аввалидан эътиборан хакерлар ВТБ банкидан 35 миллион рубль ўғирлаганлар, айни пайтда, ВТБ банки раҳбари Андрей Костиннинг сўзларига кўра, йил сайин...\nSamsung Galaxy Note 7’нинг сурати ва ўлчамлари эълон қилинди\nШу вақтга қадар Samsung ҳамда бир қатор смартфонлар тўғрисида эксклюзив материаллар эълон қилган журналист Шай Мизрачи ўзининг блогида Samsung Galaxy Note туркумининг...\nBeeline алоқa оператори Facebook фойдаланувчилари учун “Бонус 50 эвазига 5 000 Мб” танловини эълон қилмоқда. Танлов 2016 йилнинг 23 май кунидан 6 июнь...\nGoogle I/O анжуманида компания Android N операцион тизимининг янги мобиль версиясидаги энг асосий янгиликларни эълон қилди, деб ёзмоқда Kun.Uz. Қайта янгиланишдаги асосий...\nSamsung 26 майда арзон “Galaxy”ларни эълон қилади\nSamsung компаниясининг оммавий ахборот воситаларига юборган таклфиномасига кўра, компания 26 май куни Samsung Galaxy C моделидаги смартфонлар сериясини намойиш қилмоқчи. Корпус қалинлиги...\nЁшлар ўртасида энг яхши дастурий таъминот ишланмалари учун танлов эълон қилинди\nЎзбекистон Республикаси Ахборот технологиялари ва коммуникацияларини ривожлантириш вазирлиги «UZINFOCOM» компьютер ва ахборот технологияларини жорий қилиш маркази, “BePro” дастурчилар маркази МЧЖ, Тошкент Ахборот...\n“Cyber Security Challenge Uzbekistan” танловига рўйхатдан ўтиш эълон қилинди\nЎзбекистонда ахборот хавфсизлиги соҳасида биринчи маротаба ўтказилиши режалаштирилаётган, ютуқ жамғармаси 30 миллион сўмдан иборат бўлган “Cyber Security Challenge Uzbekistan” танловида иштирок этиш...\niPhone йиғиладиган махфий фабрика суратлари эълон қилинди\nApple смартфонлари йиғиладиган жаҳоннинг энг махфий ва қаттиқ қўриқланадиган фабрикаларидан бири Pegatron ҳудуди тасвирга олинган суратлар Bloomberg нашри томонидан эълон қилинган. Бу...\nФотомухбирлар Huawei президенти Рен Женфейнинг қўлидаги ҳали жамоатчиликка маълум қилинмаган Huawei P9 смартфонини суратга олишди. Айтиш керакки, мазкур смартфон ҳали оммавий ишлаб...\nMeizu Pro 6 суратлари ва у ҳақдаги айрим маълумотлар эълон қилинди\nСўнгги бир неча кун ичида бўлғуси Meizu Pro 6 флагмани ҳақида кўплаб маълумотлар ошкор бўлди. Кўпчилик смартфон 10 ядроли кучли MediaTek Helio...\niPhone 7 Plus’нинг илк суратлари эълон қилинди\nСуратларда Apple’нинг навбатдаги гаджети орқа томонида жуфт объективларга эга бўлиши кўриниб турибди. Мутахассислар бу смартфоннинг 3D услубидаги суратларни олиш қобилияти билан таъминланиши,...\nЎзбекистонликлар ижтимоий тармоқда бир кунда 120 мингта сурат эълон қилмоқда\nБу далил Ахборот хавфсизлигини таъминлаш маркази сайтида эълон қилинган мақолада келтирилган. Аммо муаллиф қайси манбаага асослангани айтилмаган. Мақола муаллифининг қайд этишича, ўзбекистонлик...\nSeagate энг тезкор қўшимча хотира қурилмасини эълон қилди\nЯқин-яқингача электрон қурилмаларнинг ахборотларни ўқиш тезлиги секундига бир неча мегабайтларда ўлчанар эди. Аммо замонавий инновация ёрдамида бу тезлик бир неча маротабага ошиб,...\nҚўш камерали, “жонли сурат” олиш қобилиятига эга Huawei P9 туркумидаги смартфонларга оид навбатдаги маълумотлар, жумладан уларнинг нарх-наволари эълон қилинди. Бугунда ушбу туркумда...\nКутилганидек, Huawei компанияси MWC 2016 кўргазмасида янги Р9 флагман смартфонини намойиш этмасдан, Windows10 асосидаги MateBook планшет-трансформери билангина чекланди. Сўнгги гап-сўзларга қараганда, гаджет...\n2015 йилнинг энг яхши смартфонлари номи эълон қилинди\nМобиль технологиялар соҳасида обрўли нашриёт саналган PhoneArena iPhone 6s`ни 2015 йилнинг энг яхши смартфони деб эълон қилди. Мобиль электроника соҳасини йил давомида...


Депутат ёрдамчиси – парламентаризм ривожидаги янги институт – Қонунчилик муаммолари институти\nСайловчилар депутатлар ташаббус кўрсатиб, муқобил фикрларни,\nқатьий сиёсий иродани намоён этишларини кутмоқда.\nЧунки ҳақиқат баҳс ва тортишувларда туғилади.\nҲар қандай жамиятда демократик қадриятларнинг шаклланиши ва унинг кейинги тараққиёти бир қатор омилларга боғлиқ. Демократик давлат даражаси, аввало, жамият аъзоларининг сиёсий онги ҳамда жамиятдаги ижтимоий-сиёсий институтларнинг мавжудлиги, уларнинг фаоллиги билан белгиланади.\nДемократлашув жараёнлари мустаҳкамланиб боришида энг муҳим сиёсий институт ҳисобланган – парламент бугун инсоният ҳаётида ижтимоий, сиёсий муносабатларни тартибга солувчи, фуқароларнинг манфаатларини ҳимоя қилувчи, энг асосийси, халқнинг қарашларини давлат бошқарувида акс эттиришнинг ўзига хос ифодаси сифатида гавдаланмоқда. Таъкидлаш керакки, кучли парламентга эга бўлган мамлакатларда халқнинг давлатга нисбатан ишончи ҳам юксак бўлади. Ўзбекистон ҳам ўзига хос миллий парламентига эга бўлган мамлакатлар қаторида нафақат Марказий Осиёда, балки бутун дунёда муносиб ўринга эга ва бу хорижий ҳамда халқаро ташкилотлар томонидан эътироф этилмоқда.\nЗамонавийлик ва глобаллашув шароитида жамият ҳаётида сиёсий институтларга бўлган ишончни шакллантириш улар фаолияти самарадорлигининг асосий кафолатидир. Бу жараён, айниқса, парламент фаолиятига кўпроқ боғлиқ.\nФуқароларнинг сиёсий фаоллиги, ёшларнинг сиёсий жараёнлардаги иштироки, давлат ҳокимияти органлари ҳамда сиёсий институтлар фаолиятининг самардорлиги, депутутлар ҳамда вакиллик органларининг ўз вазифларини бажаришлари билан боғлиқ муаммолар бугун дунёда сиёсий тузумларнинг барқарорлиги сифатида кўрилмоқда. Чунки сиёсий институтлар фаолиятининг ўзи етарли бўлмасдан, унда халқнинг мақсад ва манфаатлари қай даражада акс этиши механизми асосий ўрин тутади. Халқ манфаатлари ифода этилган жамиятлар доимо кучли ва ҳар қандай ўзгаришларда собитдир. Бу ўзгармас аксиома.\nДепутат ёрдамчиси институти – Ўзбекистонда парламентаризм ривожининг яна бир маҳсулидир. Парламент жамият ҳаётининг кўзгуси сифатида жамиятдаги барча ўзаришлар ҳамда ислоҳотлар учун замин тайёрлашда асосий ўрин тутади. Унинг фаолиятини такомиллаштириш – бу жамият ҳаётини янгилаш, ривожлантириш демакдир. Сўнгги йилларда парламент фаолиятини янада такомиллаштириш борасида янада олдинга илдамланди. 2021 йилдан бошлаб парламент фаолияти тизимида яна бир янги институт – депутат ёрдамчиси жорий этилишини эса парламентнинг электорат билан ўзаро ҳамкорлигини янада мустаҳкамлаш механизми сифатида талқин этиш мумкин.\nЖумладан, “Ўзбекистон Республикаси Олий Мажлиси Қонунчилик палатаси депутатининг ва Сенати аъзосининг мақоми тўғрисида”ги Қонун 94-модда билан тўлдирилиб, депутат ёрдамчиси лавозимининг мақоми белгилаб қўйилди. Ушбу институтнинг энг асосий моҳияти – у электорат ва партия ўртасидаги муносабатларни янада мустаҳкамлаш омили ҳисобланади. Унга кўра, депутат ўзини депутатликка номзод этиб кўрсатган сиёсий партия билан алоқасини сақлаб туриш ҳамда ўз сайлов округидаги фаолиятини самарали ташкил этиш учун ёрдамчига эга бўлишга ҳақли.\nШу муносабат билан 1996 йилдаги “Сиёсий партиялар тўғрисида”ги Қонундан Олий Мажлис Қонунчилик палатаси депутатининг вакили тўғрисидаги 142-модда чиқариб ташланди. Энди депутат вакилининг фаолияти тўла равишда расмийлаштирилиб, парламент фаолиятида янги тизим ишга тушди. Буни парламент ва фуқаролар (электорат) муносабатлари янада такомиллашишига хизмат қилувчи, парламентнинг шаффоф фаолият юритишига оид амалий ташаббус сифатида кўриш мумкин.\nХорижий тажриба. Айни пайтда депутат ёрдамчиси фақатгина лавозим сифатида эмас, балки унинг ортида давлат ҳокимияти вакиллик органининг нуфузи турганлиги билан ўта масъулиятли вазифадир. Шу боис депутат ёрдамчисининг профессионаллик хусусиятини ривожлантириш – парламентаризмни янада мустаҳкамлашнинг муҳим омили саналади. Депутат ёрдамчиси хорижий тажрибада кўп ҳолларда “Asissent of Deputy” (AD) номи билан қўлланилади. Шимолий Европа давлатлари, Aвстрия, Чехия, Словакия, Швейцария, Бразилия каби мамлакатларда исм-шарифи партия рўйхатида сайланган депутатлар номидан кейин келган номзодлар депутат ёрдамчилари бўла олишади.\nДепутат ёрдамчиси бошқарув соҳасида қуйидаги жиҳатларга эга бўлиши алоҳида ажратиб кўрсатилади:\nа) фуқаролик (фаоллик,); б) профессоналлик (ўз соҳасини тўлиқ билиши); в) сиёсий (давлат бошқаруви хақида маълумотга эга бўлиши).\nДепутат ёрдамчиси фаолиятини молиялаштириш қуйидагича ташкил этилади:\nа) жамоатчилик асосида;\nб) давлат бюджети ҳисобидан (маҳаллий бюджет ва парламент);\nв) жамоатчилик асосида;\nг) сиёсий партия ҳисобидан.\nИталия, Германия ва Швейцария давлатларида депутат ёрдамчисининг маоши бевосита парламент бюджетидан қопланади. Илғор хорижий мамлакатлар тажрибаси таҳлиллари асосида айтиш мумкинки, депутат ёрдамчиси жаҳон парламентаризми тизимида кенг оммалашаётган сиёсий институт сифатида ўзига хос ўринга эга. Бу дунёнинг ривожланган мамлакатларининг, аввало, ўзининг сиёсий давлатчилик муносабатлари, иккинчидан парламент билан боғлиқ фаолиятида алоҳида аҳамият касб этади.\nХусусан, Дания, Буюк Британия, Финляндия, Литва, Латвия, Аргентина, Россия мамлакатлари парламентлари тизимида депутат ёрдамчиси институти мавжуд. Унинг фаолияти, масалан, Россия Федерациясида 1994 йил 8 майда қабул қилинган “Россия Федерацияси сенатори мақоми ва Россия Федерацияси Федерал Мажлисининг Давлат Думаси депутати мақоми тўғрисида”ги Қонун билан тартибга солинади (76 ўринда депутат ёрдамчиси, унинг ҳуқуқий мақоми ва вазифалари аниқ белгилаб қўйилган). Ушбу Қонуннинг 8-моддасига кўра, нафақат Федерал Мажлис депутатлари, балки сенаторлар ҳам ўзларининг ёрдамчиларига эга бўлишлари тўғрисида сўз боради.\nЛитва Республикасининг 1990 йил 11 апрелдаги “Литва Олий Кенгаши депутати мақоми тўғрисида”ги Қонуни 13-моддасига кўра, депутат жамоатчилик асосида фаолият кўрсатувчи ёрдамчисига эга бўлиши мумкинлиги кўрсатилган.\nҚозоғистон Республикасининг 1994 йил 14 июлдаги “Қозоғистон Республикаси Олий Кенгаши депутатининг ёрдамчилари лавозимини тасдиқлаш тўғрисида”ги Қонуни депутат ўз танловига асосан ёрдамчисига эга бўлиши тартиби белгилаб қуйилган. Шунингдек, Қонуннинг 2-моддасига кўра, депутат ёрдамчисининг марказда ҳам, жойларда ҳам вакиллик ва ижро этувчи ҳокимият органларига, шунингдек уларга ҳисобдор бўлган органларга ҳуқуқий ва бошқа масалалар юзасидан маслаҳат сўраб мурожаат қила олиши, депутат сайланган сайлов округи ҳудудида ўтказиладиган ҳокимият вакиллик ва ижроия органларининг йиғилишларида, меҳнат жамоалари ва фуқароларнинг яшаш жойидаги йиғилишларида қатнашиши мумкинлиги, депутатнинг ўз депутатлик ваколатларини амалга ошириш билан боғлиқ топшириқларини бажариш учун унинг топшириғи билан вилоят бўйлаб хизмат сафарларига чиқиши, депутат номига юборилган почта-телеграф жўнатмаларини қабул қилиш каби вазифлари мавжуд.\nШвеция, Испания ва Португалияда депутат ёрдамчиси фракция томонидан белгиланади. Финляндияда депутат ёрдамчисининг асосий вазифаси сифатида депутатнинг давра суҳбатларини ташкил этиш, қонун ижодкорлиги бўйича электорат билан учрашувга асосий жавобгарлик, ОАВ билан учрашувларни ташкиллаштириш ва умумий ҳисобда котиблик вазифасини бажариш, депутатнинг фаолиятини ижтимоий тармоқларда ёритиш кабилар белгиланган. Депутат ёрдамчисининг вазифалари халқаро қонунчиликда депутатнинг қонун доирасида белгиланган вазифалари билан тўлиқ мос келиши лозимлиги кўрсатилган.\nДепутат ёрдамчиси институти – глобаллашув шароитида электорат мааатларини тўлиқ ифода этишнинг асосий механизми сифатида. Жамиятда депутат ёрдамчиси ва унинг зарурияти ҳақида турли туман баҳслар ва қарама-қаршилик мавжуд бўлишига қарамасдан ушбу институт аҳолининг маълум географик ҳудудда жойлашуви, анъана ва қадриятларининг турли-туманлиги ҳамда аҳоли сонининг кўплиги нуқтаи назаридан маълум бир ҳудуддан сайланган депутат фаолияти самарадорлигининг кафолати эканлиги билан зарур ва шартдир. Хорижий тажрибада депутат ёрдамчиси географик ҳудуд ва аҳоли сонига қараб белгиланиб, ҳар бир депутат учун 2 тадан 6 тагача жорий этилган. Ўрганилган таҳлиллар асосида замонавий жамиятда депутат ёрдамчиси қуйидаги имконият ва салоҳиятга эга бўлиши улар фаолияти самарадорлигини оширишнинг кафолати ҳисобланади:\n– парламент ва депутат фаолиятини тартибга солувчи қонунчиликдан тўлиқ хабардор бўлиши (регламент) депутат ёрдамчисига қўйилган биринчи ва асосий талабдир;\n– ижтимоий тармоқлардан фойдаланиш, уни юритиш этикаси, унинг сиёсий ва ҳуқуқий асосларини тўлиқ ва аниқ тарзда билиши муҳимдир;\n– жамоа ва фуқаролар билан индивидуал тарзда муомала қилиш маданияти ва унинг асосий йўналишлари (психологик ёндашув)ни билиши лозим;\n– депутат сайланган ҳудуднинг вакили бўлиши, географик жиҳатларини тўлиқ билиши керак, бу аҳоли муаммолари ва мақсадларини аниқлашда катта рол ўйнайди;\n– олий маълумотли бўлиши (илғор хорижий мамлакатлар тажрибасида, хусусан, Чехия, Дания давлатлари қонунчилигида) шартлиги унинг фаолияти самарадорлигида ва назарий билимларини амалиёт билан боғлашда алоҳида катта аҳамият касб этади;\n– ижтимоий-сиёсий жараёнлардан тўлиқ хабардор бўлиши ва фаоллиги – унинг сиёсий фаолиятида етакчи маъно-мазмун касб этувчи жараён ҳисобланади;\n– учрашувлар, семинар ҳамда қабуллар ташкил этиш ва уларни бошқариш (ўтказиш) маҳоратига эга бўлиши – унинг фаолиятининг асосий жиҳатидир.\n– депутатнинг ижтимоий тармоқлар (масалан telegram, facebook, instagram)даги шахсий саҳифаси ва блогини тўғри, аниқ, PR-технологиялардан фойдаланган ҳолда юритиши глобаллашув жараёнида муҳим ҳисобланади.\n– шунингдек, уларни салоҳиятли кадрлардан танлаб олиш тизимини йўлга қўйиш ҳамда бу жараён доимий мониторинг қилиниши алоҳида аҳамиятга эга.\nДепутат ёрдамчиси – “парламент–депутат–халқ” ўзаро муноса-батларининг асосий мурвати сифатида. Албатта, бу жиҳатларга эга бўлган депутат ёрдамчисининг бўлиши депутатлик фаолиятининг самарадорлиги ва парламентга бўлган фуқароларнинг ишончини янада мустаҳкамлашда катта ўрин тутади. Чунки депутат ёрдамчиси жойларда аҳоли билан мулоқотнинг доимий ва жонли вакили сифатида депутатга муаммолар амалий ва тез ҳал этилишида асосий кўмакчи ҳисобланади. Депутат ёрдамчисининг фаолияти самарали ва натижадорлиги боис дунёнинг ривожланган мамлакатлари, жумладан Россия, Япония, Финляндия, Дания, Норвегия, Буюк Британия, Италия каби мамлакатларда нафақат парламент депутатининг, балки маҳаллий кенгаш депутатларининг ҳам ўз ёрдамчилари мавжудлиги бежиз эмас.\nЎзбекистонда парламентаризмни ривожлантириш борасида амалга оширилаётган амалий ишлар қаторида депутат ёрдамчиси институтининг жорий этилиши – ўзига хос равишда “парламент–депутат–депутат ёрдамчиси–электорат” муносабатлари занжири шаклланишига олиб келди. Миллий қонунчиликда депутат ёрдамчисининг қуйидаги вазифалари белгиланди:\n– депутатнинг партия, унинг тегишли сайлов округидаги ҳудудий бўлими ҳамда сайловчилар билан самарали алоқа ўрнатишига кўмаклашади;\n– сайлов округида жисмоний ва юридик шахслардан депутат номига келиб тушган мурожаатларни рўйхатга олади ва бу ҳақда депутатни хабардор қилади;\n– жисмоний шахсларни ва юридик шахсларнинг вакилларини депутат томонидан қабул қилинишига, шунингдек депутатнинг сайловчилар билан учрашувларини ҳамда бошқа тадбирларни ташкил этишга кўмаклашади;\n– сайлов округи ҳудудида депутат ваколатларини амалга ошириш билан боғлиқ ишларни депутатнинг топшириғига кўра ташкил этади;\n– округ сайловчиларини депутат фаолияти тўғрисида хабардор қилади;\n– депутатнинг мурожаатларини, сўровларини тайёрлашда ҳамда сайлов округида депутат томонидан жисмоний ва юридик шахслардан олинган мурожаатлар кўриб чиқилишида иштирок этади, мурожаатларда баён этилган масалаларни ўрганади.\nЎзбекистонда депутат ёрдамчиси фаолиятини такомиллаштириш ва уларнинг малакаси ва салоҳиятини ошириш борасида семинарлар, ўқувлар ташкил этиш, шунингдек депутат фаолияти ҳамда парламент ҳаётида иштирок этиб боришини таъминлаш каби муҳим вазифалар ётади.\nХулоса қилиб айтганда, юртимизда демократик ислоҳотлар янги босқичга кўтарилмоқда ва ҳар қандай ислоҳот инсон ҳуқуқ ва қонуний манфаатларини ҳимоя қилиш билан бирга кечмоқда. Бу жараёнда депутат ёрдамчиси институти – жойларда аҳоли турмуш тарзига яқин бўлиш, ижтимоий муаммоларни ўз вақтида англаш ва қонуний ечимларини топиш билан бир қаторда мамлакатда давлат ҳокимияти ва халқ ўртасидаги муносабатларни мустаҳкамлашда ҳам алоҳида аҳамият касб этиши муқаррар. Зеро, ҳар қандай кучли давлат – тўғри танлов ва кичик ривожланишлар асосига қурилажак!\nинститути БМТ ўқув маркази раҳбари


Оҳангарондаги пасспорт тизими – муаммолар ва қонунбузарликлар макони! « Ўзбекистон Халқ Ҳаракати\nОҳангарондаги пасспорт тизими – муаммолар ва қонунбузарликлар макони!\n03 August 2016 - 17:20\nТошкент вилояти Оҳангарон тумани Ички Ишлар Бўлимида Паспорт бўлими бор. Унинг ҳозирги раҳбари – сержант Юлдашев Равшан. Умуман айтганда, бу – офицерлик лавозим. Бундан ташқари, Р. Юлдашев пора эвазига биометрик паспортларни тўғирлаб беришни конвейер даражасига етказган, шекилли – бунга бир нечта мисоллар бор.\nМана айримлари: Исраилова Доно (16.06. 1975 йилда туғилган), паспортини Россияда йўқотган, биометрик паспортини жуда тез олган – жарақ-жарақ доллар эвазига. Янги паспортни июнь ойида (4 ой деганда) олган. Нима деб ўйлайсиз, текингами?\nЯна битта мисол: Умаров Ёдгор Камалович (2-к/т, 6/7 уй, 3 квартира манзили бўйича рўйҳатдан ўтган) – у ҳам паспортини Россияда йўқотган, лекин тезда янги паспорт олди – июль ойида. Бу – билганимиз. Ҳамёнида доллар йўқлар нима қилсин? Чунки ўзга давлатларда фуқаролик паспортини йўқотиш – бу жуда катта муаммо. Бу муаммони ечиш учун 3-4 ой вақт камлик қилади– оддий фуқаро учун. Лекин доллар берсангизчи? Жавоб аниқ!\nРеспублика ОВИР бошлиғи Шорихсиев, Тошкент вилояти ОВИР бошлиғи, Оҳангарон туман ИИБ бошлиғи подполковник М.Х. Аҳмаджонов, Оҳангарон туман прокурори Г. Муҳаммедов, Оҳангарон туман МХХ бошлиқлари қаерга қарамоқда? Ёки уларнинг тиллари бирми, чунки чора кўрилмаябди.\nМисол учун: 2015 йилнинг охирларида Равшан Юлдашев ўз ҳизмат хонасида фуқаролардан пора олаётганини бу хонада ўрнатилган веб-камера орқали кўришганку! Нима учун Равшан Юлдашевга нисбатан ҳеч қандай чора кўрилмади?\nТасодифди қаранг: паспорт бўлими раҳбарининг маоши таҳминан 1 миллион сўм атрофида. Лекин Р. Юлдашев бу лавозимга ўтирганига 8 ой бўлмасдан, тагига шикарний мошина олди, ўз жигарларига Ангрен шаҳридаги бозорда қўша-қўша дўконлар очиб берганлигини қандай изоҳлаш мумкин? Қариндош-уруғлариганинг тагига мошина олиб берганиничи?\nСертификат ўзи нима? Бизнинг фуқаролар чет элларга бориб, у ерда фуқаролик паспортини йўқотса, янги паспорт олиши керак. Паспортгача шу сертификат билан юришга мажбур. Бу ҳолат ойлаб ва йиллаб давом этиши мумкин. Лекин пора эвазига паспортни олиш мумкин экан Оҳангаронда! Фақатгина Равшан Юлдашевга мурожаат этса бас…


ИЛМ ЎЗ МУТХАССИСИДАН ОЛИНАДИ - Fitrat.uz\nБош саҳифа / Мақолалар / ИЛМ ЎЗ МУТХАССИСИДАН ОЛИНАДИ\nИЛМ ЎЗ МУТХАССИСИДАН ОЛИНАДИ\nDekabr 26, 2019\tИЛМ ЎЗ МУТХАССИСИДАН ОЛИНАДИda fikr bildirishni o'chirish 33 Кўришлар\nУламолар айтадиларки, исломий илмларда ҳар бир соҳада ўз мутахассисининг сўзи олинади, аммо ўша олимнинг сўзи ихтисослиги бўлмаган соҳада масалани ҳал қила олмайди, яъни мутахассиснинг сўзи сифатида қабул қилинмайди. Масалан, Имом Бухорий ҳадисда тенги йўқ олим, мўминлар амири, у кишининг ҳадис илмидаги сўзларига биров эътироз билдириши мушкул, аммо қироат ёки фиқҳ илмида у киши мутахассис ҳисобланмайди. Бинобарин, у кишининг бу соҳалардаги сўзлари соҳа мутахассисининг сўзи ўлароқ кўрилмайди. Имом Абу Ҳанифа раҳматуллоҳи алайҳ фиқҳда тенги йўқ олим, беназир мужтаҳид, аммо қироат ёки ҳадис илмида у кишининг сўзи соҳа эгасининг сўзидан устун бўла олмайди. Имом Нофиъ ёки имом Осим қироатда даҳо кишилар, аммо уларнинг фиқҳ ёки ақидадаги фикрлари ҳеч қандай кучга эга эмас. Имом Замахшарий луғат ва тафсир илмининг арслони, аммо ақида ёки фиқҳда у кишига эргашилмайди.\nЯна бир мисол. Авваллари бир мазҳабдаги фиқҳий китобда муноқаша юзасидан бошқа бир фиқҳий мазҳабнинг сўзларини келтириш кўп бўлган. Сўнги пайтларда эса тўрт мазҳабнинг фатволарини жамловчи қомусий асарлар кўпайди. Бу асарларни ёзган олимлар чакана илмга эга эмас. Шунда ҳам уламолар айтадиларки, маълум бир мазҳабнинг бирор масаладаги қарашини аниқлашда бошқа мазҳабга доир китобда муноқаша юзасидан келтирилган қавлдан ёки тўрт мазҳабни жамловчи асарлардан олинмайди, балки ўша мазҳабнинг асл манбаларига мурожаат қилинади.\nШундай экан, исломий илмларнинг бирортасида илм таҳсил олмаган одамларнинг диний илмларда, яна бир эмас, бир неча соҳаларда, камига энг нозик масалаларда ўзича билағонли қилиб айтган гапларига нима дейиш мумкин?\nЎзи бир тижоратчи ёки дастурчи, бирорта олим ҳузурида тайинли илм олмаган. Аммо динда пешволик даъвосини қилади, аҳли илмларни муҳокама қилади, ўзича саралайди, яна бир балолар қилади. Инсофданми шу? Бу ҳам етмагандек, энди отарчилар, яллачилар ҳам шаръий масалаларда қўрқмай фатво айтишга ўтмоқда.\nАйримлар мен фақат олимларнинг гапини келтиряпман-ку, дейди. Лекин ўша келтиришга ҳам етарли илм бўлиши, гапнинг мазмунини чиндан тушуниши керак, инсоф бўлиши керак ва холислик устувор бўлиши лозим. Афсуски, ҳозир ҳамма ўзича диндан сўз қотишга одатланиб қолди. Бунинг оқибати жуда ҳам ёмон. Тартибли ўқиб, яхши ўрганиб, кейин гапириш учун анча меҳнат керак, сабру тоқат керак. Бунга чидамасдан, шошиб кетади, эрта «мужтаҳид» бўлиб олади, натижада ҳамма нарса расво бўлади.\nАслида ҳақиқий илм эгаларини кўрсангиз, айнан юқоридаги қоидага амал қилишади, ўз соҳасида юртнинг энг катта олими, аммо ўз мутахассислиги бўлмаган соҳада ўзича гап қилмайди, мутахассисидан сўрашни тавсия этади.\nТўғри, айрим олимлар бир неча соҳада етук илмга эга бўлиши, фатво айтиши ҳам мумкин. Лекин бундай олимлар ноёб бўлади ва ўшанда ҳам асл мутахассислигидаги сўзи ажралиб туради.\nҲар бир илмий соҳада ўша соҳанинг мутахассисининг сўзига қулоқ солиш керак. Ҳар бир соҳа мутахассиси ўз соҳаси билан шуғилланиб, бошқа соҳадаги муаммоларни ўз мутахассисларига қолдириши керак. Ана шунда ҳаммаси тўғри бўлади. Шунинг учун уламолар «Билмадим», дейиш илмнинг ярмидир, деганлар.\nБу қоида, айрим худбин, бебош кимсалар даъво қилганидек, динни монополлаштириштириш эмас, балки динни асраш, унинг жамиятда тўғри ривожланишини таъминлаш учун зарурдир. Ҳаёт, инсон табиати, имконияти ўзи шуни тақозо қилади. Буларнинг барчаси динда эҳтиёткорлик устувор бўлиши лозимлигидандир.\nАввалги Армонли келин\nКейинги Ўзбек миллий анъана ва қадриятларининг ёшлар тарбиясидаги ўрни\nМуносабат: Масжидлар ҳар куни ишлайди!\nДуонинг қабул бўлиш шартлари (биринчи мақола)\nРоббингизга истиғфор айтинг\nAvgust 8, 2020\nIyun 22, 2017\t7,781\nIyun 1, 2018\t6,960


Давлат театрлари ахборот тизими – Ўзбек Миллий Академик драма театри\nАсосий саҳифа > Театрлар > Ўзбек Миллий Академик драма театри\nЎзбекистон ҳудудида биринчи профессионал театр жамоаси 1913 йилнинг ўрталарида Тошкент шаҳрида шаклланиб, 1914 йилнинг бошларида илк миллий пьеса – томошани саҳнага қўйган ва шу тариқа расман фаолият бошлаган ва дастлаб “труппа” деб аталган. “Труппа” асли театр ва цирк йўналишидаги ижодий жамоа маъносини англатадиган сўз бўлиб, Россияда театр гуруҳлари “театральные труппы” деб аталар эди. Туркистон ХХ аср бошларида Чор Россиясининг мустамлакаси бўлгани учун театр соҳасида ҳам империянинг ҳукмрон ақидаларига бўйсунишга тўғри келар, айниқса, театрдек йирик маданий муассасани расмий рўйхатдан ўтказиш, унинг фаолияти учун рухсат олишда шундай йўл тутиш талаб қилинар эди. Ана шу тарихий воқеаларнинг бевосита иштирок-чиси, ташкилотчиси бўлган атоқли педагог, адиб ва драматург Абдулла Авлоний “Таржимаи ҳол”ида бу ҳақда қуйидаги маълумотларни ёзиб қолдирган: “1913 йилдан бошлаб халқнинг кўзин очмоқ, маданиятга яқинлаштирмоқ учун театруга киришиб, театру ишларини йўлга қўювчиларнинг бошлуғу бўлуб, Туркистоннинг бир неча шаҳар-ларига бориб ўзбеклар орасида театруга йўл очдим… “Турон” исмли театральний блағотворительный жамиятни юзага чиқардим”. Таъкидлаш керакки, ўша даврга оид бошқа ҳужжат ва далиллар ҳам 1913 йилда ҳаваскорлар гуруҳи шаклида иш бошлаган бу ижодий жамоа 1914 йилдан эътиборан “Турон” труппаси номини олиб, профессионал асосда фаолият кўрсата бошлаганидан гувоҳлик беради.\nМазкур труппа 1913 йилнинг июнь-июль ойларида норасмий равишда спектакллар кўрсатишни бошлайди. Ижодий гуруҳнинг ташкилий ва тарғибот ишларида Тошкент маърифатпарварларининг етакчисиМунаввар қориАбдурашидхонов фаол иштирок этади. Труппанинг илк спектакли 1913 йили 8 августда Шайх Хованд Тоҳур боғида “Томоша кечаси” сифатида ўтказилади. Қайд этиш керакки, ўша пайтда Туркистон ўлкасининг бошқа биронта шаҳрида миллий театр жамоаси йўқ эди. Самарқанд шаҳрида ҳафтасига бир марта нашр этиладиган “Ойина” журналининг 1913 йил 14 ноябрь сонида “Падаркуш” театр рисоласи чоп этилгани ҳақида маълумот берилиб, бу асарни саҳнага қўйиш учун муаллифдан рухсат олинганига қарамасдан, у ҳануз ўйналмай тургани айтилади.\nТошкентда 1913 йилнинг декабрь ойидан бошлаб “Падаркуш”ни саҳналаштириш учун ҳозирлик ишлари бошланади. Бу жараёнда янги усул мактаблари муаллимлари фаол иштирок этишади. Чунончи, Абдулла Авлоний, Муҳаммаджон қори, Низомиддин Хўжаев, Шокиржон Раҳимий каби маърифатпарварлар бу борада жонбозлик кўрсатадилар. Тошкентлик ҳаваскорлар тайёрлаган спектаклга Муҳаммадёров деган татар зиёлиси режиссёрлик қила бошлайди. Лекин тайёргарлик ишлари суст бўлиб, драмани саҳнага қўйиш чўзилиб кетади. Ана шу пайтда, 1914 йилнинг бошларида Самарқанддан Алиасқар Асқаров Тошкентга келиб, ҳаваскорлар билан танишади ва режиссёрлик вазифаси унга топширилади. Шу тариқа тайёргарлик ишлари тез орада ниҳояланиб, 1914 йилнинг февраль ойида “Падаркуш” пьесасини – озарбайжонча “Хўр-хўр” комедияси билан биргаликда – саҳнага қўйиш мўлжалланади.\nНиҳоят, 27 февралда Тошкентнинг Янги шаҳар қисмида жойлашган “Колизей” театрининг бир минг юз кишилик томошахонасида кечки соат еттида Тошкент театр ҳаваскорлари расман спектакллар намойишини бошлайдилар. Шу муносабат билан чиқарилган маромнома – афишадан маълум бўлишича, театр кечаси уч қисмдан ташкил топган эди. Биринчи қисм – Маҳмудхўжа Беҳбудийнинг “Падаркуш” пьесаси асосидаги спектакль намойиши. Иккинчи қисм – озарбайжон актёрларидан Алиасқар Асқаров, Гулузорхоним ва М.Шахбалов ижросидаги бир пардалик “Хўр-хўр” кулгу томошаси. Учинчи қисм “Миллий ўқиш ва жўрлар” деб номланган бўлиб, унда саккизта номердан иборат концерт кўрсатилиши назарда тутилган эди. Концертда Мулла Тўйчи ҳофиз, машҳур раққоса Қурбонхон, Мулла Аҳмаджон тўра каби санъаткорларнинг қатнашиши, Абдулла Авлоний қаламига мансуб “Туркистон фарёди” ва “Тўй” номли манзумалар жўрликда ижро этилиши маълум қилинган эди. Маромнома сўнгида кеча учун масъул мудир Абдулла Хўжа ўғли, режиссёр АлиасқарАсқаров экани қайд қилинган.\nТомоша аввалида саҳнагаМунаввар қори Абдурашидхонов чиқиб, бутун ижодий жамоани буюк маданий ҳодиса билан табриклайди. Ҳақиқатан ҳам, ўша куни бутун Туркистон тарихида илк бор европа мезонларига мос бўлган, айни пайтда миллий томоша анъаналарига асосланган профессионал театр санъатининг тамал тошиқўйилган эди.\n“Турон” труппаси 1915 йилдан бошлаб театр билан бирга шакллана бошлаган ўзбек драматургиясининг янги намуналарини мунтазам саҳналаштириб боради. Масалан, 1915–1916 йилларда Абдулла Қодирийнинг “Бахтсиз куёв”, Ҳожи Муъиннинг “Мазлума хотун” пьесалари труппа репертуаридан жой олади ва труппа илк қадамларидан бошлаб янгиликка, ҳамкорликка интилиб, профессионал жамоа сифатида шаклланишга, ижодий ўсишга, халқнинг маданий-маърифий савиясини кўтариш йўлида, ўта қийин бир шароитда, дадил ташаббуслар кўрсатишга ҳаракат қилади.\n“Турон” труппасининг негизини ташкил этган актёрлар қуйидагилар эди: Ҳасан қори, Эшонхўжа Хоний, Сами қори (Абдусаме Зиёбов), Абдулла Авлоний, Бадриддин Аъламов, Шораҳим домла Шоҳиноятов, Низомиддин Хўжаев, Шокиржон Раҳимий, Қудратулла Махзум, Муҳаммадхон Пошшохўжаев, Башруллохон Хўжаев, Абдулазиз Хўжаев, Мусахон Мирзахонов, Умарқул Анорқулов, Фузаил Жонбоев, Салимхон Тиллахонов, Қудратулла Юнусий, Тўлаган Хўжамёров, Убайдулла қори Эрғозиев. Улар сафига 1916 йилдан бошлаб Сулаймон Хўжаев, Маннон Уйғур, Ғулом Зафарий қўшилган. Баъзи илмий манбаларда труппада Абдураҳмон Акбаров, Юсуф Алиев, Саъдуллахўжа Турсунхўжаев, Мусо Азизов, Мирмулла Шермуҳаммедов, Муҳиддин Шарафиддинхўжаев ишлагани ҳақида ҳаммаълумотлар учрайди. Хуллас, “Турон” труппаси 1917 йилнинг суронли ҳодисаларига қадар салкам ўттиз кишидан иборат доимий актёрлар гуруҳи, Низомиддин Хўжаев, Абдулла Авлоний, Бадриддин Аъламов каби режиссёрлари, рўйхатга олинган низоми, миллий ва умумбашарий руҳдаги асарлардан ташкил топган репертуари, Тошкентнинг Эски шаҳар қисмида ўзининг қишки ва ёзги саҳнаси, аниқмақсад ва вазифаларга эга бўлган профессионал театр труппаси эди. Яна бир муҳим жиҳати шундаки, у нафақат Тошкент ва Ўзбекистон ҳудудида, балки бутун Ўрта Осиёда европача театр маданияти ва анъаналарининг шаклланиши, ривожланиши учун мустаҳкам асос бўлиб хизмат қилди.\nТуркистон ўлкасида 1917 йили большевикларнинг ҳокимият тепасига келиши халқимиз ҳаётининг барча йўналишлари қатори театр маданияти ривожи учун ҳам катта ташвиш ва муаммоларни юзага келтирди. Бу воқеа эндигина пайдо бўла бошлаган миллий ўзбек театри тараққиётини амалда мутлақо бошқа ўзанга буриб юборди. 1917 йил воқеалари арафасида тарқалиб кетган “Турон” труппасининг Низомиддин Хўжаев, Ғулом Зафарий, Бадриддин Аъламов, Ғози Юнус, Шокиржон Раҳимий ва Қаюм Рамазон каби аъзолари Маннон Уйғур раҳбарлигида “Турон” театрини тиклаш, унинг маърифатпарварлик ва тараққийпарварлик анъаналарини давом эттиришга қарор қилишади. Аммо янги воқелик талабларига жавоб берадиган тўлақонли саҳна асарлари ҳали пайдо бўлмаган эди. Шу сабабли “Турон” театрида 1918 йилнинг март ойидан 1919 йилнинг сентябрь ойига қадар саҳналаштирилган 16 та пьесадан 15 тасини бир пардали асарлар ташкил этади. Бу асарлар орасида шоир ва бастакор Ғ.Зафарийнинг “Тилак”, “Ёмон ўғил”, “Раҳимли шогирд” сингари мусиқали пьесалари ҳам бор эди.\nУлар 20-йилларда, бир томондан, ўзбек болалар драматургияси, иккинчи томондан эса, миллий мусиқали драма театри шаклланиши учун пойдевор бўлиб хизмат қилади.\n1920 йилнинг март ойида Маннон Уйғур раҳбарлик қилган Карл Маркс труппаси “Тараққий” ҳаваскорлар тўгараги билан бирлашганидан сўнг Ўлка давлат намуна труппаси юзага келади. Уйғур раҳбарлик қилган бу труппага татар театр арбоби Камол Биринчи режиссёр сифатида таклиф этилади. Е.Бобожонов, М.Қориева, О.Жалилов, С.Олимов, М.Муҳамедов, А.Ардобус (Иброҳимов), Ш.Нажмиддинов эса труппанинг ижодий ўзагини ташкил этади. Труппа 1925 йилда Ўзбекистоннинг ўша пайтдаги пойтахти Самарқандга кўчиб боргунига қадар халқ ва мамлакат ҳаётига яқинлашишни, кенг халқ оммасини ҳаяжонлантирган долзарб ҳаётий муаммоларга мурожаат этишни ўз олдига мақсад қилиб қўяди. 1920 йил 26 мартда намойиш қилинган Ҳамзанинг “Заҳарли ҳаёт” драмаси, Ғ.Зафарийнинг “Ҳалима” мусиқали драмаси оз борада муҳим аҳамият касб этди. Орадан икки йил ўтгач, 1924 йил 20 июнда Алишер Навоийнинг “Фарҳод ва Ширин” (Хуршид инсценировкаси), 15 декабрда эса Фузулийнинг “Лайли ва Мажнун” (Узеир Ҳожибеков инсценировкаси ва мусиқаси) достонлари асосида мусиқали спектакллар тайёрланиб, намойиш қилинади.\n1920 йилнинг баҳорида Ўлка ўзбек давлат намуна труппаси ташкил этилганидан сўнг унга Тошкентнинг Янги шаҳар қисмидаги 600 кишилик “Халқ уйи” биноси берилади ва Абдулҳамид Сулаймон ўғли Чўлпон театр директори этиб тайинланади. 1914 йилдан бошлаб драматургияда ҳам қалам тебрата бошлаган Чўлпон 20-йилларнинг аввалида “Ёрқиной” ва “Халил фаранг” пьесаларини ёзади. “Ёрқиной” 1920 йил 24 ноябрда, “Халил фаранг” эса 1921 йил 2 февралда театр саҳнасида намойиш этилади.Умуман, театр фаолияти, унингижодий камолатида Чўлпон алоҳида ўрин тутади.\n1921–1924 йилларда театр репертуарида фақат Ҳамзанинг “Иффат қурбони”, Фитратнинг “Або Муслим”, Хуршиднинг “Фарҳод ва Ширин” асарлари бўлгани туфайли таржима асарларни кўпроқ саҳналаштиришга тўғри келади. Чунончи, озарбайжон драматурги Ҳусайн Жовиднинг “Иблис”, “Шайх Санъон” ва”Морал” асарлари шундай асарлар сирасидан эди. 1924 йилнинг ноябрь ойида Маннон Уйғурнинг саъй-ҳаракати билан Москвада Ўзбек драма студияси ташкил этилади. Тошкентдан борган Ўзбек давлат намуна труппаси аъзолари студияда илк бор театр санъати назарияси ва амалиёти билан таниша бошлайди. Кейинчалик М.Уйғур, Е.Бобожонов, А.Ҳидоятов, Ҳожи Сиддиқ, М.Муҳамедов сингари “намуна”чилар сафига Тошкентдан Т.Саидазимова, С.Эшонтўраева, З.Ҳидоятова, Бухородан Л.Нарзуллаев, Ҳ.Латипов, С.Табибуллаев, Ш.Қаюмов, Қўқондан Б.Эрмаматова, Андижондан И.Каримов ва бошқалар келиб қўшилади. Студияда ўзбекистонлик тингловчиларга актёрлик маҳорати, режиссура ва бошқа ихтисосликлардан Р.Симонов, И.Толчанов, В.Канцель, О.Басов, Л.Свердлин сингари рус театрининг йирик намояндалари сабоқ беради.\nОрадан бир йил ўтгач, 1925 йилда бир гуруҳ санъаткор ёшлар Бокудаги Озарбайжон давлат театри техникумига ўқишга юборилади. 1927 йил ёзида Москва ва Боку студияларининг тингловчилари таҳсилни тугатиб, она диёримизга қайтиб келишади. Бу эса вақтинча фаолиятини тўхтатган Ўлка давлат намуна труппасининг қайта тикланиши ва Ўзбек драма труппасининг ташкил этилишига имкон яратади.\nМазкур труппа томонидан 1927 йил 31 октябрда “Маликаи Турондот” спектаклининг Вахтангов театри анъаналари асосида тайёрланган Р.Симонов талқини томошабинларга тақдим этилади.\nОрадан бир йил ўтгач, 1928 йил 30 октябрда Маннон Уйғур уни янада такомиллаштирган ҳолда саҳнага қўяди. Ўша йилларда Чўлпоннинг “Ёрқиной”, Фитратнинг “Арслон”, В.Ян ва Чўлпоннинг “Ҳужум”каби санъат талабларига бирмунча жавоб берадиган пьесалари намойиш қилинади.\nГулчехра ИБрагимбекова (Ўзбекистонда хизмат кўрсатган артист)\nБугунги ташрифлар: 23\n7 кунлик ташрифлар: 3 770\n365 кунлик ташрифлар: 138 226\nБарча ташрифлар: 407 816\nБарча ташриф буюрувчилар: 79 152\nУшбу саҳифага ташрифлар: 1 913


Надия Дусанова Словакиядаги турнирда иштирок этди / Olamsport.com\n19:35Ўзбекистонда букмекерлик идоралари фаолият бошлаши мумкин\t0 19:14Хабиб - Фергюсон жанги Россияда ўтказиладими?\t0 18:52Футбол. Ўзбекистон Саудияга қарши ўйинда уч очко йўқотди\t3 18:32Уайлдер яна неча йил жанг қилишини айтди\t0 18:11Санчога учта топ-клуб қизиқиш билдирмоқда\t0 17:50Теннис юлдузларидан бири фаолиятини якунлаганини эълон қилди\t0 17:29Сауль Альварес: Унга қарши жанг қилишга розиман, фақат ...\t0 17:08Кроуфорд Пакьяога қарши жанг қилмоқчи\t0 16:47"Ростов" муҳим футболчиларидан бирини трансферга қўйишга қарор қилди\t1 16:26Диас: Масвидалнинг камари менга тегишли!\t0 16:05“Хабиб Нурмагомедов - янги Муҳаммад Али!”\t0 15:43Осиё чемпионатининг 1/2 финалига йўл олган боксчиларимиз сони ошмоқда\t1 15:22Яна бир боксчимиз Осиё чемпионатининг ярим финалига йўл олди\t0 15:01Расман: "Лос Анжелес Гэлакси" Ибрагимович клубдан кетганини эълон қилди\t0 14:40Сабина Шарипова кутилганидек рақибасига ютқазиб қўйди 0\nНадия Дусанова Словакиядаги турнирда иштирок этди\nТеглар : Енгил атлетикаДусанова\nКеча Словакияда енгил атлетиканинг баландликка сакраш йўналиши бўйича халқаро мусобақа бўлиб ўтди.\nМусобақада енгил атлетиканинг мазкур тури бўйича дунё етакчилари ҳисобланган спортчилар иштирок этди. Улар орасида амалдаги жаҳон чемпиони, кетма-кет 32та мусобақадан бери ғолибликни қўлга киритиб келаётган, ўз вақтида 206 см натижани қайд этган россиялик Мария Ласицкене ҳам қатнашди. Ундан ташқари Сент Люис вакиласи Спенчер Леверн, болгариялик Мирела Мемирева, италиялик Алессия Трост, Чехия вакили Михаэла Хрубаларни кўришимиз мумкин эди. Таъкидлаб ўтиш лозимки, юқорида санаб ўтилган спортчиларнинг шахсий рекорди камида 195 см ни ташкил қилади.\nУшбу юлдузлар қатори турнирда Осиёнинг уч карра чемпиони, ҳамюртимиз Надия Дусанова ҳам иштирок этди. Баҳсларда Дусанова 184 см натижа кўрсата олди.\nЯкунда мусобақада россиялик спортчи Мария Ласицкене ўзининг кетма-кет 33-ғалабасини тантана қилди. У 202 см баландликка сакрай олди. Ундан кейинги ўринларни эса Спенчер Леверн ҳамда Алессия Тростлар эгалладилар.\nНадия Дусанова бугун Чехияда ўтказиладиган халқаро мусобақада иштирок этади. Ушбу турнирда ҳамюртимиздан муваффақиятли иштирокни кутиб қоламиз.\nЭслатиб ўтамиз, Дусанова бир ҳафта олдин Эронда ўтказилган ёпиқ иншоотлардаги Осиё чемпионатида 187 см баландликка сакраб, олтин медаль соҳибига айланганди.\nПеру Гран-присида 8 та медаль қўлга киритган оғир атлетикачиларимиз тантанали кутиб олинди 0\nДостон Ёқубов ҳам Перу Гран-присининг совриндорига айланди 0\nОғир атлетикачиларимиз Перу Гран-присини муваффақиятли бошлашди 0


Coca-Cola май ойи охирида Ўзбекистон савдо пештахталарига қайтади\n18:43 / 14.05.2016\nCoca-Cola маҳсулотлари шу йилнинг май ойи охиридан бошлаб Тошкент шаҳри ва вилоятлари савдо пештахталарида пайдо бўлади, деб хабар қилмоқда Sputnik Ўзбекистон агентлиги, ушбу газли ичимликни ишлаб чиқарувчи пойтахт заводи вакилига таянган ҳолда.\nУнинг сўзларига кўра, Ўзбекистонда анча машҳур ичимликнинг қуйилиши тўхташига, ёзги мавсумга тайёргарлик кўриш ва мавжуд қувватларни модернизация қилиш талаби сабаб бўлган. Тошкент шаҳридаги заводда ишлаб чиқариш қуввати 25 май куни тўлиқ тикланади.\nНашрнинг ёзишича, гарчи бир қатор мушкулликларга қарамай, Coca-Colaни идишларга қуйиш бутунлай тўхтатилмаган. Улар ҳозирда шиша қадоқларда мижозларга етказиб берилмоқда. Бундан ташқари, завод минерал сув қадоқлашни ҳам давом эттирмоқда.\nАмериканинг Coca-Cola компанияси 2016-2019 йилларда Ўзбекистондаги заводларини модернизация қилишга 35 миллион доллардан кўпроқ сармоя киритиш ниятида. Бугунги кунга келиб, мамлакатда унинг иштирокида 3та қўшма корхона фаолият юритиб келяпти. Тошкент, Урганч ва Намангандаги заводлар 6 хил турли ҳажмдаги қадоқларга маҳсулот қуяди.\nCoca-Colaнинг Ўзбекистондаги илк заводи 1994 йили Тошкентда очилган, 1997 йилда эса Урганч ва Намангандаги корхоналари ҳам иш бошлаган эди.


"Аёл бу меҳрибон она, аёл бу опа ёки сингил, аёл ходим, аёл раҳбар." новости "Ipoteka bank" ID#38767\nАёл бу меҳрибон она, аёл бу опа ёки сингил, аёл ходим, аёл раҳбар.\n“Ипотека-банк”АТИБ Касаба уюшмаси томонидан Бош офис аёл ходимлари иштирокида “Гендер тенглиги концепцияси” мавзусидаги навбатдаги психологик тренинг ташкил этилди. Тренингда лидер аёллар қатлами қандай яратилиши, раҳбар аёллар психологияси хусусида фикр алмашилди. Гендер тенглигини таъминлаш муҳим ижтимоий аҳамиятга эга эканлигига алоҳида урғу берилди.\nЖалб этилган тренерлар Нуриддин Убайдуллаев ҳамда Зуҳриддин Шодиходжаевлар ҳар бир аёлда маълум бир устунлик жиҳатлари борлиги, ушбу жиҳатларни тўғри йўналтириш орқали ҳақиқий лидер аёлларни тарбиялаш мумкинлиги ҳаётий мисоллар орқали тушунтирилди.\nГендер тенглиги таъминланишида психологик ўзига хос ҳолатлар хусусида билдирилган фикрлар иштирокчиларда катта қизиқиш уйғотди. Тренинг қизиқарли интерактив ўйинлар, мунозараларга бой бўлди.\nBank mahsulotlari Omonatlar6 Kreditlar11 Kartalar3 Ipotekalar2


Ўзбекистонда Daewoo Nexia ишлаб чиқариш тўхтатилди\n29 июн 2022, Тошкент вақти: 02:58\nРоссиянинг автомобил саноатига ихтисослашган Wroom.ru нашри “Ўзбекистонда 2016 йил Daewoo Nexia моделининг узоқ давом этган тарихидаги охирги йил бўлди”, деб хабар берди.\nНашрнинг 4 декабрь куни GM Uzbekistan матбуот хизматига таянган ҳолда ёзишича, Nexia ишлаб чиқариш август ойида тўхтатилган.\nDaewoo Nexia Асакадаги заводда 1996 йилдан чиқарила бошланган эди. Жанубий Кореяда мазкур моделнинг ишлаб чиқарилиши 1997 йилда тўхтатилган.\nРоссия автомобилсозлик нашрининг маълум қилишича, Nexia номини аввалги авлоддаги Chevrolet Aveo седанининг нусхаси ҳисобланган "Ravon Nexia" моделида ишлатишга қарор қилинган.\n2011–2012 йилларда Nexia Россияда энг оммабоп машиналардан бирига айланган эди. Ўша йилларда бу мамлакатда йилига 55 минг дона Nexia сотилган. Бироқ 2013 йилдан бошлаб бу кўрсаткич камая бошлади ва 2015 йилда Россияда бор –йўғи 2 мингта Nexia сотилган.


Америкага виза олиш янада мураккаблашиши мумкин\n30.03.2018 17:10 0 15926\nАҚШ Давлат департаменти Америка визасини олиш учун ариза топширганлардан уларнинг ижтимоий тармоқдаги саҳифаларини, электрон манзил ва телефон рақамларини талаб қилмоқчи, деб хабар берди «NV.ua».\n«Давлат департаменти АҚШ визасига даъвогар барча номзодлардан ижтимоий тармоқдаги ўз саҳифалари номларини, амалдаги электрон мазилларини ва телефон рақамларини талаб қилиш ниятида. Бу орқали Трамп маъмурияти мамлакатга келадиган потенциал мигрантлар ва меҳмонлар сонини камайтиришни истамоқда», — дейилади хабарда.\nҚайд этилишича, янги қоидалар Америка визасини олмоқчи бўлган салкам 15 миллион хорижликка таъсир кўрсатади. Тахминлар бўйича, ижтимоий тармоқдаги саҳифанинг сўралиши иммиграцион визани олиш учун ариза топширган 710 минг хорижликка ва ҳар йили меҳмон сифатида АҚШга борадиган 14 миллион фуқарога таъсир кўрсатиши мумкин.\nАгарда мазкур ўзгаритиш қабул қилинса, визага номзодлар ўзининг сўнгги беш йил ичида ижтимоий тармоқдаги барча никларини тақдим этиши керак бўлади. Аризачидан телефон рақамлари, электрон манзиллари ва сўнгги беш йилда уюштирган сафарлари ва депортация борасидаги постлари текширилади.\nижтимоий тармоқ виза Америка